
ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ  
Π Ρ Α Κ Τ Ι Κ Ο
       (Άρθρο 40 παρ. 1 Κ.τ.Β.)

Στην Αθήνα σήμερα, 02 Ιουνίου 2026, ημέρα Τρίτη και ώρα 16.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,  συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου, κυρίας Φωτεινής Αραμπατζή, με θέμα ημερήσιας διάταξης την Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση Κώδικα Χωροταξίας -  Πολεοδομίας». 
Στη συνεδρίαση παρέστησαν ο Υπουργός Περιβάλλοντος και Ενέργειας, κ. Σταύρος Παπασταύρου, καθώς και αρμόδιοι υπηρεσιακοί παράγοντες. 

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ.: Αντωνίου Μαρία, Αραμπατζή Φωτεινή, Βλάχος Γεώργιος, Γιόγιακας Βασίλειος, Καππάτος Παναγής, Κέλλας Χρήστος, Κεφαλογιάννης Ιωάννης, Κόνσολας Εμμανουήλ (Μάνος), Κρητικός Νεοκλής, Λεονταρίδης Θεόφιλος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Κομνηνάκα Μαρία, Μανωλάκου Διαμάντω, Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας: «Κύρωση Κώδικα Χωροταξίας – Πολεοδομίας».
Πριν μπούμε στη συνεδρίαση και ανακοινώσω τις λεπτομέρειες επί της διαδικασίας, θα μου επιτρέψετε, ούσα βέβαια ότι απηχώ και το συλλογικό αίσθημα, να εκφράσουμε την οδύνη μας για τον αδόκητο χαμό, την απώλεια, του Υφυπουργού Περιβάλλοντος και Χωροταξίας, του εκλιπόντος συναδέλφου Νίκου Ταγαρά και να εκφράσουμε τα ειλικρινή μας, θερμά μας συλλυπητήρια στην οικογένεια, στους οικείους του και την εξ ύψους παρηγοριά, πραγματικά.

Θα μου επιτρέψετε να κάνω μια απλή αναφορά στον εκλιπόντα συνάδελφο και να ξεχωρίσω μόνο τούτο, από τη συνεργασία την οποία είχα την τύχη και την ευκαιρία να έχω μαζί του, όταν θήτευσε στη διακυβέρνηση του 2019-2023 ως Υφυπουργός Περιβάλλοντος και είχαμε πραγματικά μια εξαιρετική και αποδοτική, θα μου επιτρέψετε να πω, συνεργασία, ούσα και εγώ Υφυπουργός Αγροτικής Ανάπτυξης στον τομέα του Θαλάσσιου Χωροταξικού και των περιοχών οργανωμένης ανάπτυξης υδατοκαλλιεργειών. 

Να είναι αιωνία η μνήμη του και να δώσω τον λόγο στον κ. Υπουργό, που τον έχει ζητήσει επί αυτού. 

ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Ευχαριστώ, κυρία Πρόεδρε.

Κυρίες και κύριοι Βουλευτές, η σημερινή Επιτροπή έχει σαν αντικείμενο την παρουσίαση μιας ιστορικής μεταρρύθμισης για τον χωροταξικό και πολεοδομικό σχεδιασμό της πατρίδας μας. Τα έφερε όμως έτσι η ζωή, να κάνουμε αυτή τη συζήτηση -αυτή τη θεσμική τομή- χωρίς τον πρωτεργάτη της, χωρίς τον Νίκο τον Ταγαρά. Έτσι -έχετε δίκιο, κυρία Πρόεδρε- η σημερινή Επιτροπή απέκτησε ένα νόημα πολύ μεγαλύτερο από μία συζήτηση για τον Κώδικα. Νομίζω, σήμερα όλοι μας, αποτίουμε έναν φόρο τιμής σε έναν ξεχωριστό άνθρωπο, έναν ευπατρίδη πολιτικό, ένα πολύτιμο φίλο και αγαπητό συνεργάτη, έναν άνθρωπο που υπηρέτησε τα δημόσια πράγματα με ήθος, με αφοσίωση, με συνέπεια, που εργάστηκε με γενναιότητα, με προσήλωση για το κοινό καλό μέχρι το τέλος, έναν άνθρωπο που υπηρέτησε πάντα τους πολλούς, με ιδιαίτερη αγάπη για την πατρίδα, αλλά και για την ιδιαίτερη πατρίδα του, την Κορινθία, ο οποίος άφησε ένα ξεχωριστό αποτύπωμα από όλες τις θέσεις που πέρασε, από την Τοπική Αυτοδιοίκηση, από τον κοινοβουλευτικό του ρόλο και έργο και από την Κυβέρνηση.

Υπηρετήσαμε μαζί -ήμασταν συνοδοιπόροι- τους τελευταίους 15 μήνες, αλλά είχαμε συνεργαστεί και εμείς στο παρελθόν, σε κρίσιμες στιγμές για την πατρίδα μας και ακόμα και τις τελευταίες μέρες, ο Νίκος παρέδωσε μάθημα αξιοπρέπειας, γενναιότητας και ψυχικού σθένους και αυτή η συζήτηση που κάνουμε σήμερα- ο πολεοδομικός και χωροταξικός σχεδιασμός- είναι η μεγάλη θεσμική παρακαταθήκη που μας αφήνει, μια παρακαταθήκη που δεν ανήκει στο χθες, αλλά ανήκει στο αύριο της πατρίδας μας, στον τρόπο με τον οποίο- η έκφραση που πάντα αγαπούσε- «Οργανώνουμε τον χώρο, προστατεύουμε το περιβάλλον, υπηρετούμε τον πολίτη, δίνουμε ασφάλεια δικαίου, δημιουργούμε κανόνες ανάπτυξης με διαφάνεια και δικαιοσύνη». 

Αυτές ήταν οι αρχές, με τις οποίες ο Νίκος προσέγγιζε τον πολεοδομικό σχεδιασμό, γιατί πίστευε -και σωστά- ότι η πολυνομία και ο κατακερματισμός ευνοούν τους λίγους, αυτούς που «έχουν τα μέσα», αυτούς που μπορούν να βρουν το νόημα, ενώ η κωδικοποίηση, η απλούστευση και η διαφάνεια, υπηρετούν τους πολλούς. Αυτό το έργο, ο Νίκος Ταγαράς το πίστεψε, το υπηρέτησε και το προχώρησε με συνέπεια και σήμερα, με σεβασμό στη μνήμη του, έχουμε χρέος να το συνεχίσουμε και να το ολοκληρώσουμε, όχι ως κυβερνητική υποχρέωση, αλλά ως πράξη θεσμικής συνέχειας, πολιτικής ευθύνης και τιμής, προς έναν άνθρωπο που αφιέρωσε τη ζωή του προς την πατρίδα, με σεμνότητα και αφοσίωση.
Κυρίες και κύριοι Βουλευτές, σήμερα παρουσιάζουμε τον Κώδικα Χωροταξίας -Πολεοδομίας. 103 χρόνια μετά το εμβληματικό νομοθετικό διάταγμα του 1923, που αποτέλεσε το πρώτο μεγάλο πολεοδομικό νομοθέτημα της χώρας, το οποίο ακόμα και σήμερα εξακολουθεί να αποτελεί θεμέλιο του πολεοδομικού μας δικαίου. Έκτοτε, όμως, για πάνω από 102 χρόνια το χωροταξικό και πολεοδομικό δίκαιο εξελίχθηκε αποσπασματικά, πάνω από 180 νόμοι, προεδρικά διατάγματα, νομοθετικά και βασιλικά διατάγματα, πράξεις νομοθετικού περιεχομένου, υπουργικές αποφάσεις συσσωρεύονταν επί χρόνια, χωρίς καμία ενιαία και συστηματική καταγραφή. 

Το αποτέλεσμα ήταν ένα θεσμικό τοπίο βαθιά κατακερματισμένο, αρκετές φορές δεν μπορούσε ακόμη ο ειδικός να πει με βεβαιότητα τι πραγματικά ισχύει, τι υπερισχύει, ποια διάταξη έχει καταργηθεί, ποια τροποποιήθηκε, ποια εφαρμόζεται παράλληλα, ποια υπερισχύει. Το γεγονός αυτό προκαλεί πλήρη ανασφάλεια δικαίου, αμφισβητήσεις μεταξύ πολιτών και διοίκησης, ατελείωτες δικαστικές διαμάχες, καθυστερήσεις σε επενδύσεις και σε οικοδομική δραστηριότητα και τελικά ανεπαρκή προστασία της ανθρώπινης περιουσίας και τελικά ευνοούνται αυτοί που έχουν τον χρόνο, τα μέσα και την εξειδίκευση να μπορούν να παρακολουθούν το πλαίσιο. 

Γιατί, ενώ ο κατακερματισμός της νομοθεσίας δημιουργεί αβεβαιότητα, γραφειοκρατία και άνιση πρόσβαση στην πληροφορία, η κωδικοποίηση φέρνει ακριβώς το ανάποδο αποτέλεσμα. Αυτό κάνουμε σήμερα, γιατί η κωδικοποίηση συγκεντρώνει, απλοποιεί και καθιστά τους κανόνες προσβάσιμους σε όλους. Η πολυνομία και ο κατακερματισμός ευνοούν τους λίγους, η κωδικοποίηση και η διαφάνεια υπηρετούν τους πολλούς, ενισχύουν τη δημοκρατία του χώρου.
Ο Αριστοτέλης είχε επισημάνει ήδη από την αρχαιότητα, ότι σε τίποτα δεν διαφέρει να μην υπάρχουν νόμοι από το να μην εφαρμόζονται οι νόμοι. Πραγματικά σε ένα κατακερματισμένο, αντιφατικό και διάσπαρτο νομικό πλαίσιο, πώς μπορεί να εφαρμοστεί αποτελεσματικά η πολεοδομική νομοθεσία; Οι σιωπηρές καταργήσεις, οι αλληλοεπικαλύψεις, οι αντιφάσεις αποτέλεσαν επί δεκαετίες ένα από τα πιο σύνθετα προβλήματα του πολεοδομικού μας δικαίου. Ο μαζικός όγκος δικαστικών αμφισβητήσεων γύρω από πολεοδομικά και χωροταξικά ζητήματα δεν είναι τυχαίο φαινόμενο, αντανακλά αυτόν τον κατακερματισμό. Επί δεκαετίες χιλιάδες πολίτες, μηχανικοί, επενδυτές και διοικητικές υπηρεσίες καταλήγουν διαρκώς στις αίθουσες των δικαστηρίων. 

Στην πραγματικότητα, η κωδικοποίηση είναι μια εθνική ανάγκη γιατί μειώνει δραστικά τις αβεβαιότητες, περιορίζει τις αντικρουόμενες ερμηνείες, μειώνει τον δικαστικό φόρτο, επιταχύνει τις διαδικασίες και ουσιαστικά ενισχύει την ασφάλεια δικαίου και τελικά συμβάλλει στη μείωση των συγκρούσεων μεταξύ πολίτη και διοίκησης, πριν αυτές οδηγηθούν στη δικαστική αίθουσα.
Ένα σύγχρονο κράτος δεν πρέπει να λειτουργεί με κανόνες που ο πολίτης δυσκολεύεται να εντοπίσει, να καταλάβει τι ισχύει και τι δεν ισχύει, τι υπερισχύει. Ένα σύγχρονο κράτος δεν πρέπει να δουλεύει με μια διοίκηση που δυσκολεύεται να εφαρμόσει το πολεοδομικό δίκαιο, με τα δικαστήρια να καλούνται διαρκώς να αποσαφηνίσουν τι τελικά υπερισχύει, τι έχει καταργηθεί.

Όλες σχεδόν οι κυβερνήσεις της Μεταπολίτευσης επιχείρησαν σημαντικές παρεμβάσεις στην πολεοδομική νομοθεσία. Ρύθμισαν ζητήματα αδειών, ασχολήθηκαν με τα αυθαίρετα, τροποποίησαν όρους δόμησης, εισήγαγαν ειδικά καθεστώτα και επιμέρους μεταρρυθμίσεις, όμως καμία κυβέρνηση δεν αντιμετώπισε το πρόβλημα στην ολότητά του, καμία δεν επιχείρησε να δαμάσει, να οργανώσει συνολικά αυτή τη γιγαντιαία, πολυδιασπασμένη και συχνά αντιφατική ύλη.

 Και ακριβώς εδώ έγκειται η ιστορική σημασία του Κώδικα Χωροταξίας και Πολεοδομίας. Για πρώτη φορά η χώρα αποκτά μια ενιαία, ορθολογική και συστηματική καταγραφή του ισχύοντος χωροταξικού και πολεοδομικού δικαίου, με διάρθρωση 477 άρθρων που κατανέμονται σε επτά Μέρη και αφορούν από τον χωρικό σχεδιασμό και τις αστικές αναπλάσεις, μέχρι την εφαρμογή των πολεοδομικών σχεδίων, τους κανόνες δόμησης και τις εθνικές στρατηγικές. Αυτά τα 477 άρθρα έρχονται να αντικαταστήσουν τα 180 νομοθετικά κύματα, στα οποία αναφέρθηκα. 
Mε τον Kώδικα εκκαθαρίζονται περιττές, ανενεργές, αντικρουόμενες ρητώς ή σιωπηρώς καθοδηγούμενες διατάξεις. Απλουστεύονται, ενοποιούνται και αναδιαρθρώνονται τα νομοθετικά κείμενα, ενώ επικαιροποιείται η πληροφορία για τα αρμόδια όργανα, τους υπεύθυνους φορείς και το οργανωτικό πλαίσιο των σχετικών κρατικών υπηρεσιών. Ο πολίτης, ο μηχανικός, ο δικηγόρος, ο συμβολαιογράφος, ο υπάλληλος της ΥΔΟΜ, ο κτηματολογικός λειτουργός, ο επενδυτής, ο δικαστής αποκτούν για πρώτη φορά ένα σαφές και ενιαίο σημείο αναφοράς.

Με τον Κώδικα επιδιώκουμε να βάλουμε τάξη και στη χωροταξία και στην πολεοδομία. Οργανώνουμε τον χώρο, όπως ακριβώς κάνουμε και με τα ειδικά χωροταξικά πλαίσια που βρίσκονται σε δημόσια διαβούλευση, του τουρισμού, των ανανεώσιμων πηγών ενέργειας και σύντομα στις επόμενες ημέρες, της βιομηχανίας. Όπως κάνουμε και με το θαλάσσιο χωροταξικό σχεδιασμό και με τα τοπικά και ειδικά πολεοδομικά σχέδια. Διαχειριζόμαστε τις συγκρούσεις χρήσεων σε γη και θάλασσα με κανόνες. Δημιουργούμε ένα σαφές πλαίσιο για τον πολίτη, πλαίσιο με διαφάνεια που μπορεί να ξέρει ακριβώς τι ισχύει και δεν ισχύει. Πλαίσιο με γνώμονα την προστασία του περιβάλλοντος και των τοπικών κοινωνιών.
Ο Κώδικας αποτελεί ένα τιτάνιο, πραγματικά, έργο με Πρόεδρο της Επιτροπής τον Πρόεδρο του Συμβουλίου της Επικρατείας επί τιμή, τον κ. Μενουδάκο, οι πλέον ειδήμονες δικαστές του Συμβουλίου της Επικρατείας, κορυφαίοι πανεπιστημιακοί και εξειδικευμένοι δικηγόροι του κλάδου χρειάστηκαν έξι και πλέον χρόνια -επαναλαμβάνω, έξι και πλέον χρόνια- για να συγκεντρώσουν, καταγράψουν και ερμηνεύσουν σειρά διατάξεων.
Η Επιτροπή ιδρύθηκε με απόφαση του τότε Υφυπουργού Δημήτρη Οικονόμου το 2020, με Υπουργό τον Κώστα Χατζηδάκη. Το έργο συνεχίστηκε επί υπουργίας Κώστα Σκρέκα και Θόδωρου Σκυλακάκη και τον Απρίλιο του 2025 με τον Νίκο Ταγαρά και με το άρθρο 239 του ν. 5193/2025 πετύχαμε την επανέναρξη του έργου, ανασυγκροτώντας την Επιτροπή και επιταχύνοντας την Κύρωση του Κώδικα. Το έργο αυτό έχει τεράστια σημασία, γιατί κράτος δικαίου σημαίνει πρώτα απ’ όλα να μπορεί πολίτης να γνωρίζει με σαφήνεια ποιοι κανόνες διέπουν τη ζωή, την περιουσία και τη δραστηριότητα του. Έτσι, γεννήθηκαν ιστορικά οι μεγάλοι κώδικες δικαίου.

Ωστόσο, δεν ισχυρίζομαι ότι ο Κώδικας αυτός αποτελεί πανάκεια. Δεν λύνει αυτομάτως κάθε χρόνιο πρόβλημα χωρικού σχεδιασμού της χώρας, δεν υποκαθιστά τις αναγκαίες πολιτικές επιλογές και τις μελλοντικές μεταρρυθμίσεις. Αποτελεί, όμως, την αναγκαία θεσμική βάση πάνω στην οποία αυτές μπορούν πλέον να οικοδομηθούν με σοβαρότητα, με συνέχεια και ασφάλεια, γιατί πριν σχεδιάσεις το μέλλον οφείλεις πρώτα να γνωρίζεις με ακρίβεια πάνω σε ποιο έδαφος πατάς όπως ακριβώς προηγούνται οι μελέτες πριν από κάθε σχεδιασμό. 

Έτσι, το πρώτο βήμα μιας ουσιαστικής μεταρρύθμισης είναι η πλήρης καταγραφή της πραγματικότητας και το δυσκολότερο βήμα, εν προκειμένω, ήταν ακριβώς αυτό: να καταγραφεί με πληρότητα και ακρίβεια τι πραγματικά ισχύει. Υπό αυτή την έννοια είναι μια ιστορική θεσμική παρακαταθήκη, γιατί από εδώ και πέρα κάθε επόμενη μεταρρύθμιση θα πατά σε στέρεο θεσμικό έδαφος. Όχι σε αποσπασματικές ερμηνείες, όχι σε διοικητικές ασκήσεις ισορροπίας, όχι στην τύχη, όχι στις εξαιρέσεις. 

Και εδώ, βρίσκεται ίσως η μεγαλύτερη σημασία αυτής της μεταρρύθμισης. Δεν αλλάζουμε το περιεχόμενο των ισχυουσών διατάξεων. Κωδικοποιούμε αποκλειστικά το ισχύον δίκαιο αλλά τελικά αλλάζουμε κάτι βαθιά θεμελιώδες. Αλλάζουμε το γεγονός ότι όσα ίσχυαν διάσπαρτα, ασαφώς και αντιφατικά, αποκτούν πλέον ενότητα, συνοχή και θεσμική τάξη. Από την πολυδιάσπαση περνάμε στη συστηματοποίηση. Από την αβεβαιότητα περνάμε στην ασφάλεια του δικαίου. Από το διοικητικό χάος περνάμε στη θεσμική διαφάνεια. Και αυτό δεν είναι μια τεχνική μεταρρύθμιση, είναι μια δημοκρατική μεταρρύθμιση. 

Κλείνοντας, θα ήθελα να υπογραμμίσω κάτι εξίσου σημαντικό. Ο Κώδικας θα είναι ελεύθερα και δωρεάν προσβάσιμος μέσω ψηφιακής βάσης δεδομένων του Υπουργείου Περιβάλλοντος και Ενέργειας. Μπορεί ο κάθε πολίτης πολύ εύκολα να έχει πρόσβαση στην πληροφορία. Σε συνεργασία με το Πανεπιστήμιο των Πατρών, το οποίο θα ήθελα να  ευχαριστήσω, δημιουργήσαμε μια ηλεκτρονική βάση νομικών δεδομένων στην ιστοσελίδα ypengov.gr, όπου κάθε πολίτης με εύκολη πλοήγηση και στοχευμένη αναζήτηση θα μπορεί να έχει πρόσβαση στο πολεοδομικό δίκαιο της χώρας. 

Αυτό εντάσσεται στην ευρύτερη πολιτική της Κυβέρνησης του Κυριάκου Μητσοτάκη για ψηφιοποίηση, διαφάνεια και απλούστευση διαδικασιών, και τελικά, ισότιμη πρόσβαση όλων στην πληροφορία και ελάφρυνση των διοικητικών βαρών και για καλή νομοθέτηση που, ουσιαστικά, αποτελεί το θεμέλιο κάθε ευνομούμενης πολιτείας. Δεν αρκεί να ψηφίζουμε τους νόμους -είπαμε είχαμε 180- πρέπει να μπορούν εύκολα γίνονται κατανοητοί από τους πολίτες και να εφαρμόζονται. 

Στόχος μας είναι ένα σύγχρονο κράτος, πιο φιλικό προς τον πολίτη, πιο απλό με σαφείς κανόνες, πιο αξιόπιστο για την οικονομία που δεν κρύβει τους κανόνες του σε χιλιάδες σελίδες διάσπαρτων διατάξεων αλλά τις οργανώνει, τους καθιστά κατανοητούς και τους θέτει στη διάθεση κάθε πολίτη.
Κάθε μεταβολή της νομοθεσίας και αυτό είναι πολύ σημαντικό, θα ενσωματώνεται ως εξής συστηματικά και ενιαία επί του ίδιου του κώδικα. Όταν αλλάζει ένα άρθρο, θα αλλάζει άρθρο αυτού του κώδικα. Δεν θα μπαίνει σε ένα άλλο νομοθέτημα. Δεν θα ξαναγυρίσουμε πίσω στην πολυδιάσπαση. Έτσι ώστε δεν θα ξαναβρεθούμε ποτέ αντιμέτωποι με το ίδιο φαινόμενο πολυδιάσπασης και αβεβαιότητας. Αποκτούμε ένα
σύγχρονο, δυναμικό και λειτουργικό εργαλείο χωροταξικής και πολεοδομικής ασφάλειας δικαίου.

Σήμερα, λοιπόν, δεν παρουσιάζουμε έναν ακόμη νόμο. Παρουσιάζουμε μια νέα θεσμική αρχιτεκτονική για τη χωροταξία και την πολεοδομία της χώρας. 
Σας ευχαριστώ πολύ.

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Και εμείς σας ευχαριστούμε. Και μετά την εισήγηση του κ. Υπουργού, του κ. Παπασταύρου, να πω πως έχει το διαδικαστικό της συνεδριάσεως μας, καθώς πρόκειται για ειδική νομοθετική διαδικασία. 
Σύμφωνα με τον Κανονισμό της Βουλής η συζήτηση γίνεται σε μία συνεδρίαση, την παρούσα συνεδρίαση και θα ακολουθήσει η ψήφιση στο σύνολό της. Βεβαίως μετά εισάγεται στην Ολομέλεια.

Τώρα θα δώσω τον λόγο στους Εισηγητές και Ειδικούς Αγορητές για 15 λεπτά. Όποιος άλλος συνάδελφος επιθυμεί να λάβει τον λόγο μετά τους Εισηγητές και Ειδικούς Αγορητές, το δηλώνει στη Γραμματεία της Επιτροπής μας.

Δίνω, λοιπόν, τον λόγο για 15 λεπτά στον Εισηγητή της Πλειοψηφίας, τον κ. Γιώργο Στύλιο. Κ. Στύλιο, έχετε τον λόγο.

ΓΕΩΡΓΙΟΣ ΣΤΥΛΙΟΣ (Εισηγητής της Πλειοψηφίας): Ευχαριστώ κυρία Πρόεδρε, κ. Υπουργέ, κυρίες και κύριοι συνάδελφοι.

Πριν εισέλθω στην ουσία της σημερινής συζήτησης, θα ήθελα προσωπικά να αναφερθώ ως ελάχιστο φόρο τιμής στον εκλιπόντα Νίκο Ταγαρά που ήταν ένας ακέραιος και ευγενής άνθρωπος με βαθύ αίσθημα ευθύνης που τίμησε την Κορινθία, τη Νέα Δημοκρατία και την Κυβέρνηση. Μέχρι την τελευταία στιγμή ήταν παρών, συμβάλλοντας ουσιαστικά στη δημιουργία του νέου Κώδικα Χωροταξίας και Πολεοδομίας που σήμερα συζητάμε. Θα τον θυμόμαστε πάντοτε για την επιστημονική του κατάρτιση, τη σοβαρότητα, την ευγένεια και την προσφορά του.

Κυρίες και κύριοι συνάδελφοι, συζητούμε σήμερα την Κύρωση του Κώδικα Χωροταξίας και Πολεοδομίας. Μια θεσμική τομή που αφορά την ιδιοκτησία, την ανάπτυξη, το περιβάλλον και τελικά την καθημερινότητα του πολίτη.

Για πρώτη φορά, η Ελλάδα αποκτά ένα ενιαίο ολοκληρωμένο οδηγό κανόνων για το χωροταξικό και πολεοδομικό σχεδιασμό. Έναν κώδικα 477 άρθρων, στον οποίο συγκεντρώνονται ισχύουσες διατάξεις νόμων και κανονιστικών πράξεων από περισσότερους από 181 νόμους χωροταξίας και πολεοδομίας. Διατάξεις που ξεκινούν όπως αναφέρθηκε και από τον Υπουργό από το 1923 και φτάνουν μέχρι και το 2025. Δηλαδή, νομοθετικές ρυθμίσεις ηλικίας έως και 103 ετών. Ας αναλογιστούμε τι σημαίνει αυτό.

Για δεκαετίες, ο πολίτης, ο μηχανικός, ο νομικός, ο δικαστής, ο επενδυτής, ο επιχειρηματίας αλλά και η ίδια η δημόσια διοίκηση, έπρεπε να αναζητούν απαντήσεις σε δεκάδες νόμους σε διάσπαρτες διατάξεις, πολλές φορές παρωχημένες, δυσνόητες ή και αντιφατικές. Το αποτέλεσμα ήταν γνωστό. Σύγχυση, καθυστερήσεις, γραφειοκρατία, ερμηνευτικά προβλήματα, δικαστικές αμφισβητήσεις, ακόμη και εσφαλμένες πρακτικές που μπορούσαν να οδηγήσουν πολίτες και επαγγελματίες σε άδικη ταλαιπωρία, οικονομική επιβάρυνση ή και πρόστιμο.

Σήμερα, λοιπόν, κάνουμε κάτι απλό αλλά απολύτως αναγκαίο. Βάζουμε τάξη. Συμμαζεύουμε ένα πεδίο του κράτους, όπου η πολυνομία ταλαιπώρησε πολλούς για πάρα πολλά χρόνια. Υπηρετούμε τον πολίτη που θέλει να ξέρει τι ισχύει, τον μηχανικό που θέλει να εφαρμόσει καθαρούς κανόνες, τον δικαστή που χρειάζεται ασφαλές πλαίσιο αναφοράς, τη διοίκηση που οφείλει να αποφασίζει με διαφάνεια και ευθύνη.

Στο σημείο αυτό πρέπει να ξεκαθαρίσουμε το εξής· ο κώδικας δεν εισάγει νέους κανόνες, δεν θεσπίζει νέες διατάξεις, δεν φέρνει νέες νομοθετικές ρυθμίσεις, δεν καθιερώνει νέες διαδικασίες, δεν δημιουργεί κάποιο νέο κανονιστικό πλαίσιο. Αντίθετα, οργανώνει με σαφήνεια τους κανόνες-νόμους που ήδη υπάρχουν και ήδη έχουν ψηφιστεί.
Τους συγκεντρώνει, τους ενοποιεί, τους αναδιαρθρώνει, τους συστηματοποιεί, τους αναδιατάσσει με λογική ενότητα και συνέπεια. Αφαιρεί καταργημένες ή μη λειτουργικές διατάξεις και επικαιροποιεί τα ονόματα των αρμόδιων οργάνων. Απλοποιεί τα νομοθετικά κείμενα μέσω επαναδιατύπωσης και διαμορφώνει ένα ενιαίο καθαρό και χρηστικό κείμενο. Αυτό έχει μεγάλη σημασία και πολιτικά και πρακτικά. Παίρνουμε ένα κατακερματισμένο υλικό και το μετατρέπουμε σε ενιαίο εργαλείο γνώσης, εφαρμογής και ελέγχου. 

Αυτό είναι το πραγματικό νόημα της κωδικοποίησης: Να μην ψάχνει κανείς δεκάδες ΦΕΚ. Να είναι σαφές «τι επιτρέπεται» και «τι απαγορεύεται». Να μπορεί ο πολίτης να προβλέπει τις συνέπειες των πράξεών του, αλλά και να ελέγχει τις πράξεις της διοίκησης ή τρίτων, όταν παραβιάζεται ο νόμος. Ένας Κώδικας, ένα σημείο αναφοράς, καθαροί κανόνες. Αντίθετα, ο Κώδικας δεν συμπεριλαμβάνει ειδικές νομοθεσίες, όπως οι βιομηχανικές περιοχές, οι τουριστικές επιχειρήσεις, τα ΕΣΧΑΣΕ, ΕΣΧΑΔΑ κ.λπ.. 
Οι ρυθμίσεις αυτές παραμένουν ενταγμένες στα ειδικά καθεστώτα που υπάγονται, ώστε να διατηρείται η συνοχή και η ορθή ερμηνεία τους. Δεν συμπεριλαμβάνει επιμέρους κανονιστικές ή γενικές ατομικές πράξεις, δηλαδή επιμέρους σχέδια πόλεων ή πολεοδομικές μελέτες, για τον λόγο ότι αυτές δεν έχουν γενική, αλλά τοπικά εφαρμοσμένη εντοπισμένη εφαρμογή. Τέλος, δεν περιλαμβάνει εγκύκλιες οδηγίες. 

Κυρίες και κύριοι συνάδελφοι, το έργο που συζητούμε σήμερα στη Βουλή είναι αποτέλεσμα εργασίας Ειδικής Επιτροπής για 6 και πλέον χρόνια. Είναι μια θεσμική «σκυταλοδρομία». Η σχετική διαδικασία πατά στο ν. 4417/2016. Η Κύρωση έρχεται με τη διαδικασία του άρθρου 111 του Κανονισμού της Βουλής, σύμφωνα με τις παραγράφους 6 και 7 του άρθρου 76 του Συντάγματος για την Κύρωση Κωδίκων. Η Ειδική Επιτροπή, που καταρτίστηκε το 2000 με τη συμμετοχή ανθρώπων υψηλού κύρους -όπως πρόεδρος υπήρξε επίτιμος πρόεδρος του Συμβουλίου της Επικρατείας-, συμμετείχαν συνολικά 25 μέλη, λειτουργοί του Συμβουλίου της Επικρατείας και του Νομικού Συμβουλίου του Κράτους, καθηγητές πανεπιστημίου, δικηγόροι, επιστήμονες, εξειδικευμένοι στον χωροταξικό σχεδιασμό και στελέχη, διευθυντές του Υπουργείου Περιβάλλοντος και Ενέργειας. Πρόκειται, λοιπόν, για ένα έργο υψηλής θεσμικής στάθμης με επιστημονική τεκμηρίωση και διοικητική εμπειρία που αποτυπώνεται σε ένα προς κύρωση πόνημα, μαζί με την αιτιολογική έκθεση σχεδόν 1000 σελίδων. 

Κυρίες και κύριοι συνάδελφοι, ο Κώδικας διαρθρώνεται σε 9 μέρη, τα οποία αποτυπώνουν τα βασικά πεδία χωροταξικής και πολεοδομικής νομοθεσίας. Θα προσπαθήσω να τα πω πολύ σύντομα και πολύ περιληπτικά. 

Το πρώτο μέρος αφορά στον χωρικό σχεδιασμό, χερσαίο και θαλάσσιο. Διακρίνεται σε 7 τμήματα που αφορούν στις βασικές έννοιες και στη διάρθρωση του συστήματος, στο χωροταξικό και πολεοδομικό σχεδιασμό, καθώς και στις σχετικές εξουσιοδοτήσεις και μεταβατικές διατάξεις. Περιλαμβάνει, επίσης, το σχεδιασμό με ενεργό πολεοδομία ή αστικό

αναδασμό, την πολεοδόμηση κατά το νομοθετικό διάταγμα του 1923 και ειδικές περιπτώσεις όπως οικισμούς έως το 1983, περιοχές δεύτερης κατοικίας και περιοχές περιβαλλοντικής αναβάθμισης και ιδιωτικής πολεοδόμησης. 

Το δεύτερο μέρος αφορά στις αστικές αναπλάσεις και στους πολεοδομικούς μηχανισμούς. Διακρίνεται σε 2 τμήματα που αφορούν στους κανόνες των αστικών αναπλάσεων και στους πολεοδομικούς μηχανισμούς, όπως το δικαίωμα προτίμησης, οι δράσεις περιβαλλοντολογικής και πολεοδομικής εξισορρόπησης, η μεταφορά συντελεστή δόμησης, οι ζώνες ειδικής ενίσχυσης και κινήτρων, η ενοποίηση ακάλυπτων χώρων, η παραχώρηση σε κοινή χρήση και οι σχετικές εξουσιοδοτικές διατάξεις. 

Το τρίτο μέρος αφορά στην εφαρμογή των πολεοδομικών σχεδίων. Διακρίνεται σε 4 τμήματα που αφορούν στην εισφορά σε γη και χρήμα και στην πράξη εφαρμογής, στην τακτοποίηση προς κύρωση οικοπέδων, στις απαλλοτριώσεις για τη γενική εφαρμογή πολεοδομικών σχεδίων και στους κοινόχρηστους χώρους σε σχέδια πόλεως που εγκρίθηκαν με επίσπευση ιδιοκτητών. 

Το τέταρτο μέρος συγκεντρώνει τους κανόνες δόμησης και χρήσης γης. Διακρίνεται σε 7 τμήματα που αφορούν στους γενικούς κανόνες δόμησης, στη δόμηση σε οικισμούς χωρίς πολεοδομικό σχέδιο κάτω των 2.000 κατοίκων, περιλαμβανομένων των προϋφισταμένων του 1923, την εκτός σχεδίου δόμηση, τις ζώνες οικιστικού ελέγχου, τις απαγορεύσεις κατάτμησης ακινήτων, τις χρήσεις γης και τη δόμηση στις ακτές.
Το πέμπτο μέρος αφορά το πλαίσιο δόμησης και τις οικοδομικές άδειες. Διακρίνεται σε τέσσερα τμήματα που αφορούν τους κανόνες που συνδέονται με την οικοδομική δραστηριότητα και τον έλεγχό της. 

Το έκτο μέρος αφορά αντιμετώπιση αυθαίρετης δόμησης και υπερβάσεων δόμησης. Αποτελείται από τρία τμήματα που περιλαμβάνουν τους κανόνες για την αυθαίρετη δόμηση, την αυστηροποίηση του σχετικού νομικού πλαισίου και τις υπερβάσεις δόμησης ή αλλαγές χρήσης του νόμου 3843/2010. 

Το έβδομο μέρος περιλαμβάνει τους κανόνες, που ρυθμίζουν τις επικίνδυνες οικοδομές. 

Το όγδοο μέρος αφορά ρυθμίσεις αστικής πολιτικής και των εθνικών στρατηγικών σε τομείς όπως η αστική ανθεκτικότητα, η διαχείριση οικιστικού αποθέματος, η προσβασιμότητα και η κλιματική αλλαγή. 
Το ένατο μέρος, τέλος, περιλαμβάνει επτά τμήματα, τους κανόνες για τα συλλογικά όργανα χωροταξικού και πολεοδομικού σχεδιασμού, τα αρχιτεκτονικά συμβούλια, τις επιτροπές προσβασιμότητας και αυθαιρέτων, τις μεταβατικές ρυθμίσεις, τους πιστοποιημένους αξιολογητές και το ηλεκτρονικό μητρώο χωρικών μελετών.
Στον Κώδικα συγκεντρώνονται και οργανώνονται οι διατάξεις που προέρχονται από κρίσιμα νομοθετήματα της χωροταξικής και πολεοδομικής νομοθεσίας, όπως ενδεικτικά το νομοθετικό Διάταγμα του 1923 για τα σχέδια πόλεων, ο νόμος του 1983 για την επέκταση των πολεοδομικών σχεδίων και την οικιστική ανάπτυξη, ο Γενικός Οικοδομικός Κανονισμός του 1985, ο νόμος του 1997 για τη βιώσιμη οικιστική ανάπτυξη, ο Νέος Οικοδομικός Κανονισμός του 2012, οι μεταρρυθμίσεις του 2014 και του 2016 για το χωρικό σχεδιασμό και τη βιώσιμη ανάπτυξη και ο νόμος του 2020 για τον εκσυγχρονισμό της χωροταξικής και πολεοδομικής νομοθεσίας.
Εδώ, υπάρχει ένα κρίσιμο θεσμικό κέρδος. Από δω και πέρα, κάθε μελλοντική αλλαγή θα γίνεται κεντρικά στον Κώδικα μέσω της τροποποίησης, συμπλήρωσης ή κατάργησης άρθρων του. Κάθε τροποποίηση θα ελέγχεται ως προς το σκοπό της και ως προς τις συνέπειές της. Πλέον, οι προθέσεις και οι στοχεύσεις θα είναι εμφανείς, γεγονός που συμβάλλει και στη διαφάνεια των εκάστοτε επιλογών. Η κωδικοποίηση αποκαθιστά την ασφάλεια δικαίου και ενισχύει την εμπιστοσύνη του πολίτη στο κράτος. Η θεσμική αυτή υποδομή δημιουργεί σταθερότητα για το μέλλον και ο Κώδικας αυτό είναι. Ένα δυναμικό εργαλείο για μια χώρα που χρειάζεται προβλεψιμότητα, διαφάνεια και ασφάλεια. Σε μια περίοδο ανάπτυξης και επενδύσεων. 

Ιδιαίτερη σημασία έχει και η ψηφιακή διάσταση. Δημιουργείται η ηλεκτρονική βάση νομικών δεδομένων στην ιστοσελίδα του Υπουργείου Περιβάλλοντος και Ενέργειας, το «ypen.gov.gr», η οποία θα φιλοξενήσει τον νέο Κώδικα. Πρόκειται για ένα σύγχρονο ψηφιακό εργαλείο που διευκολύνει, παρέχοντας πρόσβαση 24 ώρες το 24, 7 ημέρες την εβδομάδα από οπουδήποτε στον κόσμο. Κάθε πολίτης, κάθε μηχανικός, κάθε νομικός, κάθε δημόσια υπηρεσία, αλλά και κάθε ενδιαφερόμενος επενδυτής, θα μπορεί να έχει άμεση και δωρεάν πρόσβαση στα περιεχόμενα του νόμου με ιεραρχική διάρθρωση σε μέρη, τμήματα και άρθρα. Θα μπορεί να κάνει αναλυτική αναζήτηση με λέξεις κλειδιά. Η βάση θα ενημερώνεται κάθε φορά που τροποποιείται η νομοθεσία. 

Συνεπώς, μιλάμε για ένα εύχρηστο, διαδραστικό εργαλείο. Θυμίζω ότι προς την κατεύθυνση του εκσυγχρονισμού του κράτους, η Κυβέρνηση έχει ήδη εξαγγείλει τη μεταφορά των πολεοδομιών, των υπηρεσιών δόμησης στο Ελληνικό Κτηματολόγιο. 

Κυρίες και κύριοι συνάδελφοι, ο Κώδικας Χωροταξίας Πολεοδομίας είναι ένα νομοθέτημα ορόσημο. Είναι σύγχρονο θεσμικό εργαλείο, είναι απάντηση σε παθογένειες δεκαετιών. Ζητούμε σήμερα από τη Βουλή να ψηφίσει τάξη αντί για σύγχυση, σαφήνεια αντί για αβεβαιότητα, ενιαίους κανόνες αντί για διάσπαρτες διατάξεις. Γι’ αυτό απευθύνομαι σε όλους ανεξαιρέτως τους Βουλευτές. Ο χωρικός και πολεοδομικός σχεδιασμός δεν είναι υπόθεση μιας παράταξης. Αφορά τον τρόπο, με τον οποίον οργανώνουμε το κράτος μας και τη χώρα μας. 

Σήμερα, έχουμε την ευκαιρία να κλείσουμε έναν κύκλο πολυνομίας και να ανοίξουμε έναν κύκλο σαφήνειας, διαφάνειας και εμπιστοσύνης. Να παραδώσουμε στους πολίτες έναν Κώδικα λειτουργικό, προσβάσιμο, ψηφιακό, ενιαίο. Έναν Κώδικα που υπηρετεί την ανάπτυξη με κοινωνική δικαιοσύνη και περιβαλλοντική ευθύνη. Με αυτή τη βεβαιότητα καλώ όλους τους Βουλευτές από όλα τα κόμματα να υπερψηφίσουν την Κύρωση του Κώδικα Χωροταξίας και Πολεοδομίας. 
Σας ευχαριστώ.
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κι εμείς ευχαριστούμε.

Ο κ. Χριστοδουλάκης, έχει τον λόγο.

ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ (Εισηγητής της Μειοψηφίας): Ευχαριστώ, κυρία Πρόεδρε.

Κ. Υπουργέ, ξεκινάω με το αυτονόητο. Είναι πολύ εύκολο, μετά θάνατον, να αναγνωρίζουμε όλοι τον σεβασμό μας σε έναν άνθρωπο, είναι και δωρεάν. Η διαφορά είναι ότι ο Νίκος Ταγαράς την κέρδισε εν ενεργεία, τουλάχιστον από εμάς. Γι’ αυτό έχει πραγματική αξία και χαίρομαι και το λέω ειλικρινά, που είχαμε την ευκαιρία να αποδώσουμε τον σεβασμό αυτό όσο ήταν εν ζωή και ιδιωτικά αλλά και θεσμικά και δημόσια με απόλυτη ειλικρίνεια, γιατί ήταν ένας άνθρωπος ο οποίος, πέραν του ότι ήταν ευγενέστατος, συμπαθέστατος και με έκδηλες καλές προθέσεις, ήταν ένας άνθρωπος που ήξερε να λειτουργεί και συνθετικά και πέραν των κομματικών στεγανών.

Πέρα από τις γενικόλογες διατυπώσεις, εγώ θέλω να πω και κάτι πολύ συγκεκριμένο, το οφείλω και προσωπικά, το οφείλει και η περιοχή που εκπροσωπώ, μία από τις παρεμβάσεις τις οποίες είχαμε κάνει εδώ πέρα ως Αντιπολίτευση, γιατί ο Νίκος Ταγαράς είχε το πολιτικό θάρρος να υπερβεί τα κομματικά στεγανά για ακόμα μία φορά και να τα φέρει εις πέρας, φέρνοντας ο ίδιος τροπολογία σε νομοσχέδιο του Υπουργείου Περιβάλλοντος και Ενέργειας, αφορούσε τα λατομεία της περιοχής του Διονύσου. Ήταν ένα από τα έμπρακτα στοιχεία αναγνώρισης αυτού του χαρακτηριστικού που είχε ως άνθρωπος. 

Οφείλουμε, λοιπόν, να τιμήσουμε με σεβασμό και τη μνήμη του και την πορεία του και τη διαδρομή του. Το λέμε και εμείς, πρώτα από όλους και με απόλυτη ειλικρίνεια και, ξαναλέω, ευτυχώς είχαμε την ευκαιρία να του το αποδώσουμε και όσο ήταν εν ζωή. 

Βρισκόμαστε εδώ για να συζητήσουμε τον Κώδικα Χωροταξίας και Πολεοδομίας. Ο Νίκος Ταγαράς υπήρξε ο άνθρωπος που συνέδεσε το όνομά του με αυτή την προσπάθεια, συμβάλλοντας καθοριστικά και στη διαμόρφωση αλλά και στην ωρίμανση της προσπάθειας αυτής και με τη γνώση που έχει ως μηχανικός αλλά και με την εμπειρία του στη δημόσια διοίκηση. Αντιλαμβάνεστε πολύ καλύτερα από εμάς τους ίδιους ότι αφιέρωσε ένα πολύ μεγάλο μέρος της δικής του και πολιτικής διαδρομής στην ανάγκη, όπως είπατε σωστά, κ. Υπουργέ, να μπουν κανόνες και να υπάρξει ένα οργανωμένο πολεοδομικό πλαίσιο στη χώρα μας μετά από πάρα πολλές νομοθετικές παρεμβάσεις. 

Η σημερινή κουβέντα, σας το λέω ειλικρινά, για εμάς δεν είναι εύκολη. Δεν είναι εύκολη γιατί είναι από τη μία πολύ νωπό το γεγονός της απώλειας του Νίκου Ταγαρά, από την άλλη ορισμένοι προβληματισμοί που υπάρχουν από τη δική μας πλευρά. Αλίμονο, δεν συμφωνούμε και δεν διαφωνούμε σε όλα, θα προσπαθήσω να το κάνω με έναν τρόπο που θα αποδίδει αυτόν τον σεβασμό. 

Υπάρχει μια σχετικότητα της θεσμικής ευαισθησίας. Εμείς βάζουμε έναν προβληματισμό, κ. Υπουργέ, σε αυτό, με την έννοια ότι ίσως η ταχύτητα των ρυθμών και των διαδικασιών «εξπρές» με τους οποίους γίνεται τη συγκεκριμένη χρονική στιγμή, εμάς μας βρίσκετε με μια διαφορετική προτεραιοποίηση, ακριβώς γιατί θεωρώ ότι χρωστάμε στη μνήμη του Νίκου Ταγαρά να μπορέσει να γίνει ένας διάλογος και ουσιαστικός και δομημένος και πάρα πολύ σοβαρός μέσα στην κοινοβουλευτική διαδικασία και το λέω αυτό να γίνει με όρους ουσίας, μακριά από αντιπαραθέσεις, μακριά από συναισθηματική φόρτιση, ίσως η χρονική συνθήκη να μην ήταν η κατάλληλη, ακριβώς γιατί ένα τόσο σημαντικό πόνημα δε μπορεί να αναδεικνύεται με βιαστικές ψηφοφορίες ή με τυπικές διαδικασίες. Η δική μου ανάγνωση είναι ότι τιμάται το Κοινοβούλιο όταν μπορεί να σκύψει πάνω από ένα κείμενο με την ίδια ακριβώς σοβαρότητα και με την ίδια σχολαστικότητα, με την οποία το έκανε ο ίδιος ο Υφυπουργός κατά τη διάρκεια της συγγραφής του. 

Για να μπορέσει να γίνει αυτό, απλά εμείς θεωρούμε ότι θα έπρεπε να υπάρχει πολύ περισσότερος χρόνος, ίσως πολύ περισσότερη νηφαλιότητα, αποσυνδεδεμένοι από το συναισθηματικό βάρος, καθαρή πολιτική βούληση, πραγματική διαβούλευση, στοιχεία τα οποία εμείς θεωρούμε ότι πιθανώς να μην υπάρχουν στον απόλυτο βαθμό στη σημερινή συνθήκη. 

Υπάρχει ένας εύλογος προβληματισμός από τη δική μας πλευρά που λέει, γιατί να μην είχαμε περισσότερο χρόνο στη διαδικασία αυτή;

Ποιος είναι ο πραγματικός λόγος που υπάρχει αυτή η βιασύνη, να μπορέσει το Υπουργείο να θέσει τόσο ασφυκτικά χρονοδιαγράμματα και να παρακαμφθεί πολλές φορές ακόμα και η δυνατότητα να έχουμε εμείς τον ουσιαστικό έλεγχο της διαδικασίας αυτής;

Αυτό το λέω γιατί, το είπατε σωστά, κ. Υπουργέ, η πολεοδομική νομοθεσία περίμενε πάρα πολλά χρόνια, έως και 100, από τα πρώτα νομοθετήματα. 

Είναι πολύ δύσκολο για εμάς να υπάρχει ένα κείμενο, το οποίο το λάβαμε μόλις την Παρασκευή το βράδυ. Το κείμενο αυτό να έχει 477 σύνθετα άρθρα και μέσα σε τρεις μόλις ημέρες, να μπορούμε ουσιαστικά να ελέγξουμε τη διαδικασία αυτής της κωδικοποίησης. Θεωρώ ότι είναι δύσκολο και από την άλλη, είναι σαν μια έμμεση παραδοχή ότι μπορεί να μας ζητείται κάποιου τρόπου λευκή επιταγή, αυτός είναι και ο λόγος που εμείς θα επιφυλαχθούμε στη σημερινή διαδικασία της ψηφοφορίας για την Ολομέλεια. 

Υπάρχει ακόμη ένας προβληματισμός που εγώ θέλω να βάλω στη συζήτηση, ότι είναι μια επιλογή του να αφαιρεθεί ο θεσμικός έλεγχος του κειμένου από την Κεντρική Επιτροπή Κωδικοποίησης με το άρθρο 239 του ν.5193/2025, απαλείφθηκε η ρητή υποχρέωση ελέγχου του Κώδικα από την Επιτροπή, παρακάμπτοντας ένα κομβικό επιστημονικό φίλτρο που το ίδιο το επιτελικό κράτος είχε θεσπίσει. Η απουσία για εμάς αυτού του ενδιάμεσου ελέγχου, στερεί από τη διαδικασία μια κρίσιμη σημαντική -θα έλεγα- δικλείδα ασφαλείας και με αυτόν τον τρόπο, ακριβώς σ’ ένα πολύ σύνθετο νομοσχέδιο προς ψήφιση, ένα κείμενο 477 άρθρων, όπως είπα προηγουμένως, εισάγεται προς ψήφιση βασισμένο αποκλειστικά στις επιλογές της Ειδικής Επιτροπής, χωρίς τη δεύτερη ανεξάρτητη μάτια ενός ανώτατου ελεγκτικού οργάνου.
Εγώ, θέλω να ξεκαθαρίσω, ότι προφανώς και δεν αμφισβητούμε το επιστημονικό έργο και την προσπάθεια και της Ειδικής Νομοπαρασκευαστικής Επιτροπής υπό τον κ. Μενουδάκο, αλίμονο, απλά προφανώς και αντιλαμβανόμαστε και τον τεράστιο όγκο της εργασίας που απαιτήθηκε. Απλά, η εμπιστοσύνη μας στο κύρος των επιστημόνων, δεν μπορεί να υποκαταστήσει τις προβλεπόμενες για εμάς θεσμικές διαδικασίες ελέγχου. 

Το επίσημο κυβερνητικό αφήγημα αντιλαμβάνομαι ότι είναι ότι η Κωδικοποίηση αποτελεί μια καθαρά τεχνική διαδικασία, η οποία δεν εισάγει νέο δίκαιο, αλλά απλώς συστηματοποιεί την ήδη υπάρχουσα νομοθεσία.
Κ. Υπουργέ, το έχετε πει και εγώ συμφωνώ σε αυτό και το είχατε περιγράψει εύστοχα, ότι η πραγματικότητα, λέει, ότι σε ένα κανονιστικό πλαίσιο, το υφιστάμενο, υπάρχουν διατάξεις και αλληλοκαλυπτόμενες, πολλές φορές και αλληλοαναιρούμενες. Αυτό, λοιπόν, σημαίνει ότι αν υπάρχουν για παράδειγμα αλληλοαναιρούμενες διατάξεις που μπορεί να συγκρούονται μεταξύ τους, η επιλογή του ποια διάταξη θα προκριθεί μεταξύ των δύο, ποια θα απαλειφθεί ως ξεπερασμένη ή ποια μπορεί να θεωρηθεί τελικά ως ισχύουσα, εμείς δεν θεωρούμε ότι είναι αμιγώς τεχνική διαδικασία, ούτε ουδέτερη τεχνική καταγραφή, ότι εμπεριέχει μια πολιτική κατεύθυνση και μια αντίστοιχα πολιτική αξιολόγηση, για να μπορέσει να έρθει αυτή η διαδικασία εις πέρας και εμείς, αντίστοιχα, θεωρούμε, ότι χωρίς τον απαραίτητο χρόνο για τον απαιτούμενο κοινοβουλευτικό έλεγχο, η Βουλή καλείται απλώς να επικυρώσει μια έτοιμη πολιτική απόφαση, που ίσως να θέτει ζητήματα στον τρόπο με το οποίο λειτουργούμε σήμερα και στη σημερινή Επιτροπή, αλλά και μεθαύριο στην Ολομέλεια.
Εμείς έχουμε ασκήσει μια κριτική, η οποία θεωρώ ότι είναι και ξεκάθαρη και συγκροτημένη και θεσμική επί του περιεχομένου, ότι η ανάγκη για Κωδικοποίηση είναι υπαρκτή, είναι επιτακτική και δεν το αμφισβητεί κανείς, αλλά ότι ο τρόπος με τον οποίο εισάγεται σήμερα το κείμενο αυτό, στερείται -ας το πούμε απλά- μιας θεσμικής ωριμότητας. Και γιατί το λέω αυτό; 

Το λέω αυτό γιατί έρχεται να αποτυπώσει ο Κώδικας, όπως παρουσιάζεται, εκκρεμότητες και αδιέξοδα, τα οποία πράγματι ταλανίζουν και τον τεχνικό κόσμο και την κοινωνία στην οποία βρισκόμαστε σήμερα, αλλά αντί να προσφέρει οριστικές και βιώσιμες λύσεις, πρακτικά ενσωματώνει μεταβατικές ρυθμίσεις για ανοιχτά μέτωπα του Νέου Οικοδομικού Κανονισμού. Για παράδειγμα, αναπαράγει χρόνια προβλήματα της εκτός σχεδίου δόμησης και των αυθαιρέτων και διατηρεί ένα καθεστώς δύο ταχυτήτων που ευνοεί τις πολύ μεγάλες επενδύσεις, συνήθως, έναντι των απλών πολιτών και παράλληλα αφήνει εντελώς ανέπαφες τις δομικές και οργανικές αδυναμίες των υποστελεχομένων -έτσι κι αλλιώς- υπηρεσιών δόμησης που υπάρχουν σε όλη την Περιφέρεια και σε όλη την Ελλάδα.

Αυτό, για εμάς, λοιπόν, λέει ότι η Κυβέρνηση, δυστυχώς, «ξανά βάζει το κάρο μπροστά απ’ το άλογο», με την έννοια ότι, στη δική μας ανάγνωση, η ορθή επιστημονική σειρά επιβάλλει πρώτα την ολοκλήρωση του μεγάλου στρατηγικού σχεδιασμού και μετά την Κωδικοποίηση των κανόνων, οι οποίοι θα έπρεπε να διέπουν αυτό τον στρατηγικό σχεδιασμό. Γι’ αυτό, εμείς θεωρούμε σκόπιμη την προτεραιοποίηση της ολοκλήρωσης όλων των κρίσιμων διαδικασιών της χωροταξικής και της πολεοδομικής νομοθεσίας πρώτα, οι οποίες βρίσκονται σήμερα σε μία εκκρεμότητα, πριν να έρθει η εν λόγω Κωδικοποίηση. 

Τι σημαίνει αυτό πολύ απλά;

Θα έπρεπε να περιμένουμε να ολοκληρωθούν πρώτα τα Τοπικά Πολεοδομικά Σχέδια, να ολοκληρωθούν πρώτα τα Ειδικά Πολεοδομικά σχέδια, να θεσμοθετήσετε το ολοκληρωμένο σχέδιο για το Θαλάσσιο Χωροταξικό Σχεδιασμό, να αλλάξετε οριστικά το Χωροταξικό Πλαίσιο για τις ΑΠΕ που είναι παρωχημένο και το αναγνωρίζετε, κ. Υπουργέ, από το 2007 και 2008, να εγκρίνεται τελικά το Νέο Χωροταξικό Πλαίσιο για τον τουρισμό, να εκδώσετε τα απαραίτητα προεδρικά διατάγματα για τις προστατευόμενες περιοχές Natura και μόλις ολοκληρωθούν αυτά τα κρίσιμα στρατηγικά μέτωπα, τότε να έρθουμε σωστά όλοι μας με τον απαραίτητο χρόνο να ελέγξουμε, να διαβουλευτούμε, να επικυρώσουμε, να ενσωματώσουμε όλα τα στοιχεία αυτά τα οργανικά, που διέπουν και θα έπρεπε να διέπουν έναν ολοκληρωμένο Κώδικα Χωροταξίας και Πολεοδομίας. 
Αυτό για εμάς θα ήταν μια ορθή διαχείριση αυτού του σχεδιασμού. Οποιοδήποτε σκεπτικό έχει ζητήματα βιαστικών διεργασιών, εμείς θεωρούμε ότι δεν υπηρετεί αυτή την ουσιαστική θεσμική λειτουργία που θα έπρεπε να τηρήσουμε και σήμερα στην Επιτροπή μας. 

Έρχομαι στο δια ταύτα. Είναι ξανά λέω και για εμάς μια ειδική συνθήκη. Θέλω να εκφράσω ξανά τα θερμά μου συλλυπητήρια στους οικείους, αλλά και στην πολιτική οικογένεια του Νίκου Ταγαρά. Να επαναλάβω απλά ως συμπέρασμα ότι η διαδικασία της κωδικοποίησης προφανώς και είναι ορθή και είναι κάτι το οποίο πρέπει να γίνει μετά από πάρα πολλές δεκαετίες, για να μπορεί να υπάρχει ασφάλεια και συνέπεια δικαίου στη χώρα μας. Η ένσταση που εμείς εγείρουμε αφορά στον χρονισμό έναντι κρίσιμων προτεραιοτήτων που θα έπρεπε πρώτα να έχουν ολοκληρωθεί αυτές που ανέφερα πριν από
λίγο, αλλά και στην ανάγκη για έναν πολύ πιο επαρκή χρόνο διαβούλευσης στην όλη αυτή διαδικασία, για να μπορέσουμε κι εμείς ως Αντιπολίτευση να ελέγξουμε με συνέπεια αν με ορθολογικό τρόπο και με την ευθύνη που έχουμε κι εμείς για αυτή τη διεργασία, το κείμενο το οποίο κατατέθηκε πριν από λίγες μόλις ημέρες.

Ευχαριστώ πολύ. 

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κι εμείς ευχαριστούμε.
Συνεχίζουμε με τον Ειδικό Αγορητή του «ΣΥΝΑΣΠΙΣΜΟΥ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», κ. Μιλτιάδη Ζαμπάρα. Παρακαλώ, κ. Ζαμπάρα, έχετε τον λόγο για 15 λεπτά. 

ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ πολύ, κυρία Πρόεδρε.
Θα μου επιτρέψετε να ξεκινήσω κι εγώ με την απώλεια του Νίκου Ταγαρά, εκφράζοντας τη βαθιά μου θλίψη και αποχαιρετώντας έναν άνθρωπο που συνολικά νομίζω στη δημόσια ζωή, στην αυτοδιοίκηση που υπηρέτησε, στη Βουλή και στην Κυβέρνηση, αντιμετώπισε όλα τα ζητήματα με τα οποία αναμετρήθηκε με ήθος, αξιοπρέπεια και σοβαρότητα. Υπάρχουν και για εμένα ορισμένες αντίστοιχες στιγμές μέσα από τη διαδρομή του. Για παράδειγμα, την κατανόησή του όταν ήταν πολύ δύσκολο για εκείνον να έρθει σε αίθουσα της Ολομέλειας, στη διαδικασία των Επίκαιρων Ερωτήσεων, παρ’ όλα αυτά ήταν πάντα εκεί παρά τις δυσκολίες που αντιμετώπιζε. Αυτό τον τιμά και θέλω να το εκφράσω δημόσια, γιατί νομίζω ότι είναι και μία σημαντική παρακαταθήκη για το πώς πρέπει ο κοινοβουλευτισμός να ασκείται. Πραγματικά νομίζω ότι, όπως ειπώθηκε, έρχεται σήμερα η πρώτη Επιτροπή που αφορά τον Κώδικα, που προφανώς ο Νίκος Ταγαράς έπαιξε πρωταγωνιστικό ρόλο στη σύνταξή του και έφυγε την ημέρα που το νομοσχέδιο κατατέθηκε στη Βουλή.

Προφανώς και από τη δικιά μας πλευρά, κ. Υπουργέ, υπάρχουν μια σειρά από αιτιάσεις και προβληματισμούς που θα ήθελα να τους καταθέσω και δημόσια σε σχέση με τον νέο Κώδικα Χωροταξίας και Πολεοδομίας που σήμερα και την Πέμπτη στην Ολομέλεια καλούμαστε πρακτικά να κυρώσουμε, όπου είναι επί της ουσίας ένα έργο 477 άρθρων και 740 σελίδων. 

Θα άξιζε πραγματικά υπό αυτή την έννοια να ήταν μια μεταρρύθμιση. Κατά την άποψή μου όμως δεν είναι και αυτό δεν το λέμε μόνο εμείς. Νομίζω ότι αν κοιτάξουμε προσεκτικά την Αιτιολογική Έκθεση, με αφοπλιστική ειλικρίνεια αναφέρει ότι η Επιτροπή που το συνέταξε δεν είχε την αρμοδιότητα εισαγωγής νέων διατάξεων, ούτε τροποποίησης του ισχύοντος πλαισίου. Άρα, κωδικοποίηση, λοιπόν, αλλά σε καμία περίπτωση όχι κάποια μεταρρύθμιση. Τεχνική εργασία προφανώς, αλλά όχι μια σειρά από απαντήσεις και πολιτικές απαντήσεις που θα έπρεπε να είχαμε λάβει.
Ακριβώς εδώ, βρίσκεται το πρόβλημα. 

Πρώτον, κωδικοποιείται ένα πλαίσιο που παραμένει στρεβλό. Ο Κώδικας δεν θεσπίζει νέους όρους δόμησης, δεν αλλάζει χρήσεις γης, δεν αγγίζει τα σχέδια πόλης. Αυτό σημαίνει ότι όλες οι παθογένειες της ισχύουσας νομοθεσίας, η κυριαρχία των ειδικών πλαισίων έναντι του στρατηγικού σχεδιασμού, η αποσπασματικότητα,  η υποβάθμιση του ρόλου της Τοπικής Αυτοδιοίκησης, παγιώνεται και αποκτούν μια κωδικοποιημένη νομιμότητα θα λέγαμε. Άρα, δεν ξεκαθαρίζει ένα στρεβλό σύστημα, ίσα-ίσα αποτυπώνεται ως κανόνας.
Δεύτερον, η εκτός σχεδίου δόμηση παραμένει, χωρίς απάντηση. Ο Κώδικας, διατηρεί ως βασικό κανόνα αρτιότητας τα 4 στρέμματα και πρόσωπο 25 μέτρων, παραπέμποντας ουσιαστικά σε λύσεις για χιλιάδες ιδιοκτησίες που βρίσκονται στον αέρα, στην επικείμενη ολοκλήρωση του Νέου Πολεοδομικού Σχεδιασμού, αυτή την επικείμενη ολοκλήρωση, κ. Υπουργέ, την περιμένουμε εδώ και χρόνια. 

Δεκάδες χιλιάδες ιδιοκτήτες, κυρίως μικροί, κυρίως αγρότες και κάτοικοι της Περιφέρειας, βρίσκονται σε νομικό και οικονομικό αδιέξοδο. Ο Κώδικας, δεν τους δίνει καμία απάντηση, τους αφήνει να περιμένουν, έναν σχεδιασμό που δεν έρχεται. 

Τρίτον, ο ΝΟΚ κωδικοποιείται παρά τις εκκρεμείς αντισυνταγματικότητες, διατάξεις για τη συνταγματικότητα των οποίων γεννώνται αμφιβολίες, έχουν επίσης, συμπεριληφθεί στον Κώδικα, εφόσον το ζήτημα δεν έχει κριθεί οριστικώς με δικαστική απόφαση. Αυτό δεν είναι νομική σοβαρότητα, είναι ένα ανοικτό στοίχημα. Κωδικοποιούμε επίσης, διατάξεις που το ίδιο το Υπουργείο αναγνωρίζει ως αμφίβολης συνταγματικότητας, επειδή, απλώς το ΣτΕ δεν πρόλαβε ακόμη να τις κρίνει. Αυτή η λογική, κ. Υπουργέ, δημιουργεί αστάθεια και όχι, σε καμία περίπτωση ασφάλεια δικαίου.

Τέταρτον, εκτός Κώδικα παραμένει ότι ενδιαφέρει τους πολίτες, εκτός του Κώδικα παραμένουν ειδικές νομοθεσίες για τις τουριστικές εγκαταστάσεις, εκτός του Κώδικα παραμένουν τα επιχειρηματικά πάρκα και άλλες ειδικές αναπτυξιακές δραστηριότητες που εξακολουθούν, να ισχύουν και να εφαρμόζουν, δηλαδή, ακριβώς οι διατάξεις που επηρεάζουν τον χώρο, που επηρεάζουν τη γη, τις παράκτιες περιοχές και τα δάση, παραμένουν έξω. Ο Κώδικας αποτυπώνει τον κορμό, αλλά αφήνει έξω τα κρίσιμα ζητήματα που «καίνε».

Τέλος, δεν μπορώ να μην αναφερθώ για ακόμη μια φορά στον Νίκο Ταγαρά που ως Υφυπουργός, πρωταγωνίστησε στη σύνταξη αυτού του Κώδικα και θα ήθελα να αποτίσω φόρο τιμής στη σοβαρότητα και στη συνέπεια, με την οποία υπηρέτησε το δημόσιο καθήκον του ως στο τέλος. Ωστόσο, ακριβώς επειδή σεβόμαστε αυτή τη σοβαρότητα, οφείλουμε να πούμε την αλήθεια. Η τεχνική κωδικοποίηση που παρέδωσε δεν αρκεί. Η χώρα χρειάζεται ουσιαστική μεταρρύθμιση του χωρικού σχεδιασμού, ολοκλήρωση των τοπικών πολεοδομικών σχεδίων, αποσαφήνιση της εκτός σχεδίου, ενίσχυση των δήμων και προστασία της μικρής ιδιοκτησίας, πράγματα που ο παρών Κώδικας δεν τα δίνει. 

Ευχαριστώ. 
ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Και εμείς σας ευχαριστούμε. Τον λόγο έχει η Ειδική Αγορήτρια της Κ.Ο. «ΚΟΥΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΟΣ», κυρία Διαμάντω Μανωλάκου. 

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΥΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΟΣ»): Ευχαριστώ. Και εγώ από την πλευρά μου εκφράζω τα θερμά μου συλλυπητήρια, τόσο στην οικογένειά του όσο και στην πολιτική του οικογένεια. Είναι αλήθεια ότι από ότι ευθύνες είχε και υπηρέτησε, φαινόταν καθαρά ότι ο Νίκος Ταγαράς επιδίωκε να αναζητεί την ουσία και όχι τα «σόου». Και είναι χαρακτηριστικό ότι και οι συνδικαλιστές στις διεκδικήσεις τους στο Υπουργείο Περιβάλλοντος και Ενέργειας, συνήθιζαν να λένε ότι τον ξεχώριζαν, γιατί σε ότι υποσχόταν κράταγε τον λόγο του, δηλαδή, εκφραζόταν με ειλικρίνεια και εντιμότητα στις συζητήσεις και διαβουλεύσεις, για τα αιτήματά τους. 

Και τώρα στο νομοσχέδιο που έχει συμβάλει στο μέγιστο. Εμείς θα εκφραστούμε πολιτικά. Το λέω γιατί παρουσιάζετε ότι οι επιδιωκόμενοι στόχοι του Κώδικα Χωροταξίας και Πολεοδομίας είναι να απλοποιηθεί η καθημερινότητα των πολιτών και των μηχανικών, να ενισχυθεί η ασφάλεια δικαίου και η διαφάνεια, να μειωθεί η γραφειοκρατία στη δόμηση και να εφαρμοστούν ενιαίοι κανόνες σε όλη την επικράτεια υπέρ της προστασίας του περιβάλλοντος και της βιώσιμης ανάπτυξης, όπως λέτε. Αλλά εμείς βάζουμε το ερώτημα ότι, αυτό από μόνο του το καθιστά φιλολαϊκό;

Κοιτάξτε να δείτε. Για εμάς, ο χωροταξικός σχεδιασμός, η πολιτική γης, συνολικότερα η έννοια της οργάνωσης του κοινωνικού χώρου είναι αναπόσπαστα συνδεδεμένα με το πλαίσιο των σχέσεων παραγωγής στις οποίες κινούνται. Δεν αποτελούν κοινωνικά ουδέτερες τεχνοκρατικές διαδικασίες, αλλά στοχεύουν στην οργάνωση του χώρου σύμφωνα με τα συμφέροντα και τις επιλογές της κυρίαρχης τάξης. Το πραγματικό πρόβλημα δεν είναι το αν θα υπάρχει ή όχι κάποιος κωδικοποιημένος νομοθετικός σχεδιασμός, αλλά το ποιος αποφασίζει, με ποια κριτήρια και σε όφελος ποιου, σχετικά με τον χρόνο, τον χώρο και τις προτεραιότητες χωροθέτησης σε εθνικό και τοπικό επίπεδο. Εξάλλου, αυτό το βλέπαμε και σε πολλά νομοσχέδια. Φέρνατε παρεκκλίσεις, εξαιρέσεις από χωροταξικούς και πολεοδομικούς όρους και κανονισμούς που ήταν ακόμα και σε βάρος της προστασίας του περιβάλλοντος και της ποιότητας ζωής. Γιατί στο πλαίσιο των καπιταλιστικών σχέσεων παραγωγής, ο χωροταξικός σχεδιασμός εντάσσεται και υποτάσσεται αντικειμενικά στους νόμους της αγοράς και της κερδοφορίας των μονοπωλιακών ομίλων. Είναι άρρηκτα δεμένος με την εμπορευματοποίηση της γης και τις καπιταλιστικές αναδιαρθρώσεις που προωθούνται στα πλαίσια της Ευρωπαϊκής Ένωσης.

Τι σχεδιασμό, παραδείγματος χάριν, έχει η άρχουσα τάξη για την ανάπτυξη της καπιταλιστικής οικονομίας, την οποία αποτυπώνει και αντανακλά στο Γενικό Εθνικό Χωροταξικό Σχέδιο; Προκρίνει τη μετατροπή της χώρας σε κόμβο μεταφοράς εμπορευμάτων και ενέργειας από τη μια, και ανάπτυξη του τουρισμού από την άλλη. Συνεπώς, τα Περιφερειακά Χωροταξικά Σχέδια με τη σειρά τους αποτελούν εξειδικεύσεις του Γενικού Χωροταξικού Σχεδίου και σχεδιάζουν στη βάση όλων αυτών των κατευθύνσεων. Τα Πολεοδομικά Σχέδια είναι επίσης αλληλένδετα με τον σχεδιασμό σε περιφερειακό και εθνικό επίπεδο, τον υπηρετούν, εξειδικεύοντας το γενικό σχεδιασμό του αστικού συστήματος, υπηρετώντας έτσι και τις ανάγκες του κεφαλαίου σε κάθε περιοχή, σε κάθε πόλη. Παραδείγματος χάριν, το Ελληνικό, ο μεγαλύτερος ελεύθερος χώρος της Ευρώπης, έξι χιλιάδες στρέμματα, δόθηκε επί «ΣΥΡΙΖΑ», και με τις ψήφους της «ΝΕΑΣ ΔΗΜΟΚΡΑΤΙΑΣ» και του «ΠΑΣΟΚ», στον Όμιλο LAMDA και στη συνέχεια η Κυβέρνηση της «ΝΕΑΣ ΔΗΜΟΚΡΑΤΙΑΣ» έδωσε σωρεία εξαιρέσεων και παρεκκλίσεων από τον συντελεστή δόμησης, από τον Γενικό Οικοδομικό Κανονισμό και το ύψος των κτιρίων. Μιλάω για τον ουρανοξύστη πρόκληση που ξεπερνάει την Ακρόπολη. Ακόμα, εξαιρέσεις για ευέλικτες χρήσεις γης, τις «fast track» αδειοδοτήσεις και άλλα. Για τον υπόλοιπο κόσμο, ισχύουν οι νόμοι, όχι όμως για τον Όμιλο.

Συνεπώς, η καπιταλιστική ανάπτυξη που σχεδιάζετε δεν μπορεί να είναι φιλολαϊκή. Γίνεται με γνώμονα την κερδοφορία των μονοπωλιακών ομίλων και όχι την ικανοποίηση των λαϊκών αναγκών. Και αυτό φαίνεται και στα καθημερινά προβλήματα. Τι σχεδιασμός υπάρχει για τη λαϊκή στέγη, ένα από τα μεγαλύτερα προβλήματα της λαϊκής οικογένειας;

Ο χωροταξικός, λοιπόν, σχεδιασμός δεν είναι τεχνοκρατικό, είναι πολιτικό ζήτημα. Η μεθοδολογία κατάρτισης του δεν αποτελεί ένα τεχνοκρατικά ουδέτερο κείμενο. Υπηρετεί προτεραιότητες του μεγάλου κεφαλαίου, τις υφιστάμενες σχέσεις παραγωγής ενώ δεν μπορεί να αντιμετωπιστεί ανεξάρτητα από τον γενικό εθνικό χωροταξικό σχεδιασμό και την περιφερειακή του εξειδίκευση. 

Στις σημερινές συνθήκες. Η ανάγκη του μονοπωλιακού κεφαλαίου σε Ευρωπαϊκή Ένωση και Ελλάδα για αναζήτηση νέων πράσινων τομέων επιχειρηματικής δράσης με υψηλή κερδοφορία, επιβάλλει ως βασικούς άξονες της πολιτικής, της αστικής τάξης και των κομμάτων της στα θέματα του χωροταξικού σχεδιασμού, συγκεκριμένα. 

Πρώτον, τη διεύρυνση της ατομικής ιδιοκτησίας στη γη. Παράλληλα με τη συγκέντρωση και οργάνωση της ιδιοκτησίας αυτής σε μεγάλες καπιταλιστικές εκμετάλλευσης. 

Δεύτερον, την εμπορευματοποίηση του τμήματος της γης που ανήκει άμεσα ή έμμεσα στο δημόσιο, όπως δάση, δασικές εκτάσεις, περιουσίες δημοσίων οργανισμών και επιχειρήσεων μέχρι και εθνικών δρόμων. Αττική Οδός με πανάκριβα διόδια. Αλλά και μια σειρά εγκαταστάσεις και υποδομές. 

Τρίτον, την κατάργηση των όποιων περιορισμών υπήρχαν στις αλλαγές χρήσεων γης και την άμεση συνάρτηση των τελευταίων με τα επενδυτικά σχέδια των μονοπωλιακών ομίλων σε συνδυασμό με τη θεσμική κατοχύρωση της προτεραιότητας των επενδύσεων στην πράσινη ανάπτυξη. Παραδείγματος χάριν, γη υψηλής παραγωγικότητας για τον πρωτογενή τομέα, για τις διατροφικές ανάγκες του λαού. Καταστρέφεται, αλλάζοντας χρήση για εγκατάσταση φωτοβολταϊκών. 

Τέταρτον, η κατά καιρούς προώθηση αλλαγών στη διοικητική διαίρεση της χώρας με προοπτική τη διαμόρφωση πιο μεγάλων διοικητικών δομών, οι οποίες μεταξύ άλλων θα διευκολύνουν τη διείσδυση του μονοπωλιακού κεφαλαίου σε κρίσιμους τομείς, όπως είναι η ενέργεια, οι υποδομές, ο τουρισμός και άλλα. 

Πέμπτον, η διαμόρφωση πεδίων επιχειρηματικής δραστηριότητας γύρω από υπηρεσίες που παρέχονταν από το κράτος. Όπως παραδείγματος χάριν, ιδιώτες ελεγκτές δόμησης, ιδιωτική πολεοδόμηση τουριστικών εγκαταστάσεων, σχέδια για ιδιωτικοποίηση τεχνικών και λοιπά.

Και έκτον, η προώθηση της συνολικής πολιτικής επίθεσης στα δικαιώματα της εργατικής τάξης. Μιλάω για τις εργασιακές αναδιαρθρώσεις, με μείωση της αμοιβής της εργατικής δύναμης, με μια σειρά από αντεργατικούς νόμους. 

Για την επίτευξη τώρα όλων αυτών των στόχων, η κάθε κυβερνητική πολιτική είτε της «ΝΕΑΣ ΔΗΜΟΚΡΑΤΙΑΣ», είτε του «ΠΑΣΟΚ», είτε του «ΣΥΡΙΖΑ» αξιοποιεί ένα σύνολο θεσμικών εργαλείων όπως είναι το ΕΣΠΑ, ο Καλλικράτης, το Εθνικό Χωροταξικό Σχέδιο και άλλα. Εξειδικεύουν αυτές τις γενικές στοχεύσεις ώστε ο χωροταξικός σχεδιασμός της άρχουσας τάξης να υλοποιεί παράλληλα μια σειρά από πολιτικές επιλογές, όπως την προτεραιότητα στην κατασκευή και λειτουργία των μεγάλων οδικών αξόνων και γενικότερα των δικτύων μεταφορών σε συνδυασμό με το νομοθετικό πλαίσιο για τη ΣΔΙΤ και τις συμβάσεις παραχώρησης με στόχο την παραπέρα ενίσχυση της κερδοφορίας και της θέσης των μεγάλων κατασκευαστικών μονοπωλιακών και τραπεζικών ομίλων. Ακόμα, την ενίσχυση εξωγεωργικών δραστηριοτήτων με λεφτά που κόβονται από τις αγροτικές επιδοτήσεις με στόχο την προώθηση των κατευθύνσεων της Ευρωπαϊκής Ένωσης για τη συρρίκνωση του αγροτικού πληθυσμού και τη συγκέντρωση και συγκεντροποίηση της αγροτικής παραγωγής. 
Επίσης, τη χωροθέτηση βιομηχανικών, τουριστικών και άλλων εγκαταστάσεων, ακόμη και σε ορεινούς όγκους, παραλίες, δάση και γεωργικές εκτάσεις υψηλής παραγωγικότητας. Τη θέσπιση νέων κινήτρων για την μετεγκατάστασή τους σε οργανωμένους χώρους άμεσης γειτνίασης με κατοικημένες περιοχές, όπως γίνεται παραδείγματος χάριν στο Θριάσιο ή στο Πέραμα και το Κερατσίνι με τα «καζάνια του θανάτου», όπως αποκαλούν οι κάτοικοι τις δεξαμενές πετρελαιοειδών. Την εγκατάσταση αιολικών πάρκων, ακόμα και σε πυρήνες εθνικών δρυμών και περιοχών ιδιαίτερου φυσικού κάλλους.  Ή ακόμα τον περιορισμό, σε συνδυασμό με τον νόμο για τον Καλλικράτη, των γραφειοκρατικών εμποδίων, όπως αποκαλούνται μια σειρά λιγότερο ή περισσότερο αναγκαίες διαδικασίες για την αδειοδότηση επιχειρηματικών δράσεων σε τομείς, όπως υγεία, παιδεία, διαχείριση αποβλήτων κ.λπ.. Αυτή είναι η καπιταλιστική ανάπτυξη και ο χωροταξικός σχεδιασμός και οι κανόνες.

 Στον αντίποδα αυτού του πλαισίου, για το «ΚΚΕ» η γη και η χρήση της είναι κοινωνικό αγαθό. Στόχος και κριτήριο για την οργάνωση του κοινωνικού χώρου είναι η συνδυασμένη ικανοποίηση του συνόλου των λαϊκών αναγκών. Η συγκεκριμένη κοινωνική αξιοποίηση της γης και του χώρου γενικότερα, για την αγροτική παραγωγή, τον τουρισμό, την εξασφάλιση ποιοτικής λαϊκής στέγης και υποδομών κοινωνικών υπηρεσιών, τη βιομηχανική παραγωγή, την προστασία του περιβάλλοντος και άλλα, προϋποθέτουν όμως την κοινωνική ιδιοκτησία στη γη και τον κεντρικό σχεδιασμό της οικονομίας. Η επίκληση της αειφορίας και της βιώσιμης ανάπτυξης της κοινωνικής και περιφερειακής συνοχής από πλευράς της άρχουσας τάξης είναι στάχτη στα μάτια των εργαζομένων. Τίποτα από αυτά δεν είναι εφικτό στο πλαίσιο των καπιταλιστικών σχέσεων παραγωγής. Πρόκειται για ιδεολογική προπαγάνδα που στοχεύει στην πιο εύκολη αποδοχή από τα λαϊκά στρώματα, ειδικά στις πιο υποβαθμισμένες περιοχές, όλων αυτών των αντιλαϊκών επιλογών.
Είναι φανερό, λοιπόν, ότι το πρόβλημα είναι βαθιά πολιτικό και δεν μπορεί να αντιμετωπιστεί στο έδαφος του σημερινού ταξικού προσανατολισμού ανάπτυξης. Χρειάζεται πολιτική ρήξη και αντεπίθεση που θα βάζει στο επίκεντρο την ικανοποίηση των αναγκών των εργαζομένων. 

Συνεπώς, ο Κώδικας Χωροταξίας Πολεοδομίας, που συγκεντρώνει δεκάδες νόμους και διάσπαρτες διατάξεις για να αντιμετωπίσει καθυστερήσεις και τη γραφειοκρατία, εξυπηρετεί όμως τα συμφέροντα και τις επιλογές της κυρίαρχης τάξης και όχι τις ανάγκες του λαού. Γι’  αυτό με πολιτικό κριτήριο εμείς τον καταψηφίζουμε. 

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Κωνσταντίνος Μπούμπας.

ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):  Καταρχάς, να εκφράσω τα θερμά συλλυπητήρια και προσωπικά και εκ μέρους του κόμματός μου, σε έναν άνθρωπο, ο οποίος είχε πρωταγωνιστικό ρόλο σε ό,τι αφορά τον σημερινό Κώδικα για τον οποίο γίνεται λόγος, για τον Νίκο Ταγαρά, τον Υφυπουργό, ο οποίος είχε, δυστυχώς, αυτή την κατάληξη στην πολυετή μάχη που έδινε και αύριο θα ταφεί στην ιδιαίτερη πατρίδα του, την Κόρινθο.  Ο Νίκος Ταγαράς μαζί με την Ειδική Επιστημονική Επιτροπή ήταν από τους πρωταγωνιστές για τη σύνταξη του Κώδικα
Χωροταξίας και Πολεοδομίας του Υπουργείου Περιβάλλοντος και Ενέργειας, με σκοπό την επικαιροποίηση του συγκεκριμένου Κώδικα με δική του απόφαση. Μάλιστα την ημέρα που έφυγε από τη ζωή ήρθε προς Κύρωση ο συγκεκριμένος Κώδικας στη Βουλή .

Από εκεί και πέρα για τον Κώδικα αυτό, κυρία Πρόεδρε και κύριοι συνάδελφοι, εκφράζουμε επιφυλάξεις, διότι δεν αλλάζουν επί της ουσίας σημαντικά πράγματα και υπάρχει ο φόβος της διόγκωσης της γραφειοκρατίας απέναντι στον πολίτη και κυρίως στον άνθρωπο της μικρής ιδιοκτησίας.
Πρόκειται για έναν Κώδικα, ο οποίος συμπεριλαμβάνει το ΓΟΚ, δηλαδή, το Γενικό Οικοδομικό Κανονισμό του 1985, αλλά δεν συμπεριλαμβάνεται ο ΝΟΚ, δηλαδή, ο Νέος Οικοδομικός Κανονισμός του 2012, σύμφωνα πάντα με την αιτιολογική έκθεση, ότι ο ΓΟΚ δεν καταργείται από τον Νέο Οικοδομικό Κανονισμό, τον ΝΟΚ και εμφανίζεται να ισχύει παράλληλα με αυτόν. 

Η Επιτροπή προχώρησε σε αυτή τη συστηματική αξιολόγηση των διατάξεων των δύο κανονισμών και χαρακτηριστικό παράδειγμα αποτελεί η νομοθεσία για τα διατηρητέα κτίρια. Δηλαδή, η Επιτροπή επέλεξε να διατηρήσει μόνο τις διατάξεις του Νέου Οικοδομικού Κανονισμού που ρυθμίζουν το συγκεκριμένο αντικείμενο, ώστε να μην υπάρχουν επικαλύψεις και αντιφάσεις. Με τον τρόπο αυτό τώρα, ο Κώδικας συμβάλλει στην αποσαφήνιση του ισχύοντος καθεστώτος και περιορίζει την αβεβαιότητα που συχνά υπήρχε.

 Όμως, τι δεν αλλάζει με τον νέο Κώδικα, για να το ξέρουν οι πολίτες, σε αυτόν τον χωροταξικό και πολεοδομικό σχεδιασμό που, επί της ουσίας, δεν γίνεται καμία ανασυγκρότηση; 

Απλά, προσπαθούμε αυτές τις διατάξεις που υπήρχαν για πάρα πολλά χρόνια, να υπάρχει μία, θα λέγαμε, απλοποίηση -επιχειρείται μεν- για πάνω από 170 νομοθετήματα των τελευταίων 100 ετών. Εδώ μιλάμε για 477 άρθρα. Είναι αδύνατο να μελετηθούν όλα, λόγω του χρονικού διαστήματος, επί της ουσίας.
Κατ’ αρχάς, δεν αλλάζουν οι όροι δόμησης που ισχύουν σήμερα.

Δεν αλλάζουν οι χρήσεις γης.

Δεν αλλάζουν τα σχέδια πόλης.

Δεν αλλάζουν οι πολεοδομικές μελέτες.

Δεν αλλάζουν οι ειδικές χωροταξικές ρυθμίσεις που έχουν θεσπιστεί με άλλες νομοθεσίες.
Περιλαμβάνει αυτή η αιτιολογική έκθεση τις ισχύουσες διατάξεις νόμων και κανονιστικών πράξεων, που αφορούν στη χωροταξική και πολεοδομική νομοθεσία. 

Τι αλλάζει επί του πρακτέου; 

Η σημαντικότερη αλλαγή αφορά την οργάνωση και την αποσαφήνιση, βέβαια, της νομοθεσίας, αλλά εκεί εγείρονται πάρα πολλά ερωτήματα. Η Επιτροπή είχε τη δυνατότητα να προχωρήσει :
Στην κατάργηση διατάξεων, που είχαν καταστεί ανεφάρμοστες. 

Στην απάλειψη διατάξεων που είχαν, ήδη, καταργηθεί. 

Στην αφαίρεση μεταβατικών διατάξεων, των οποίων είχε λήξει η ισχύς.
Στην αναδιατύπωση διατάξεων, για λόγους σαφήνειας.
Στην άρση των αντιφάσεων μεταξύ διαφορετικών νομοθετημάτων.
Στην προσαρμογή των διατάξεων προς το Σύνταγμα και τη νομολογία και στην επικαιροποίηση των αρμοδιοτήτων των διοικητικών οργάνων.

Όπως αναφέρεται, δηλαδή, χαρακτηριστικά, γίνεται αυτή η ενοποίηση και η αναδιάρθρωση διατάξεων και νομοθετημάτων, καθώς και άλλη μεταβολή απαραίτητη για την ενότητα και τη σαφήνεια των ρυθμίσεων. 

Οι διατάξεις που παραμένουν εκτός του Κώδικα -όπου η Επιστημονική Επιτροπή, οι επαΐοντες δηλαδή, αποφάσισαν όμως να περιλάβουν στον Κώδικα μόνο τη γενική χωροταξική και πολεοδομική νομοθεσία, αρμοδιότητα του Υπουργείου Περιβάλλοντος και Ενέργειας- και εκτός του Κώδικα παραμένουν ειδικές νομοθεσίες άλλων υπουργείων, όπως είναι η νομοθεσία για τις βιομηχανικές περιοχές, τα επιχειρηματικά πάρκα, οι τουριστικές εγκαταστάσεις, αλλά και άλλες ειδικές αναπτυξιακές δραστηριότητες. 

Αυτό που έχουμε επισημάνει εμείς μέσα σε όλα αυτά, το τι αλλάζει και τι δεν αλλάζει, για να ξέρει και ο πολίτης.

Η γραφειοκρατία, τουλάχιστον, μελετώντας τα πρώτα άρθρα, παραμένει σε ένα νέο πλαίσιο. 

Όσον αφορά στις υπηρεσίες, ναι μεν, γίνεται μια ενίσχυση, αλλά υπάρχει μία υπερσυγκέντρωση αρμοδιοτήτων και ένας πολυεπίπεδος σχεδιασμός. 

Νέα επίπεδα σχεδιασμού δημιουργούν ανησυχίες. 

Περιορισμός της ευελιξίας των τοπικών κοινωνιών. Είναι μια σημαντική παράμετρος που τονίζουμε σε ό,τι αφορά τα Τοπικά και Ειδικά Πολεοδομικά Σχέδια. 

Για την Ειδική Χωρική Στρατηγική, η Βουλή θα έχει έναν διακοσμητικό ρόλο, έναν άχαρο ρόλο εκεί. 

Οι τοπικές, επίσης, αλλά και οι περιφερειακές κοινωνίες, διαδραματίζουν, πλέον, έναν δευτερεύοντα ρόλο, καθώς υπάρχουν ιδιαίτερες ανάγκες γεωχωρικού χαρακτήρα, ανάλογα με τις ανάγκες της κάθε γεωγραφικής περιοχής εν Ελλάδι. Εκεί, οι τοπικές κοινωνίες θα διαδραματίζουν δευτερεύοντα, όπως είπαμε, ρόλο.
Σε ό,τι αφορά το Περιφερειακό Χωροταξικό Πλαίσιο, είναι εξαιρετικά σύνθετο το σχήμα. Οι ανάγκες των τοπικών κοινωνιών, επαναλαμβάνουμε, θα έχουν πραγματική προτεραιότητα; Εγείρονται ερωτήματα.

Όπως και στο άρθρο 6, τα ειδικά καθεστώτα οικονομικής ενίσχυσης των επιχειρήσεων στην αναπτυξιακή νομοθεσία, η αίτηση επαγωγής και η δυνατότητα μεταβολής των ορίων, τα κριτήρια επίσης επιλεξιμότητας, υπάρχει μια ασάφεια εκεί. Αλλά και στον θαλάσσιο σχεδιασμό, στα όρια εφαρμογής, εγείρονται ερωτήματα σε κρίσιμα ζητήματα ακόμη, και εθνικής κυριαρχίας, αξιοποίησης εθνικών θαλάσσιων πόρων, επίκληση της βιώσιμης ανάπτυξης. Στην Εθνική Στρατηγική αποφασίζει τελικά το Υπουργικό Συμβούλιο, όπως στο άρθρο 12, ο κοινοβουλευτικός έλεγχος έρχεται τελευταίος. Αυτό το τονίσαμε. 
Στο άρθρο 13, η διασυνοριακή συνεργασία με τρίτες χώρες για τον θαλάσσιο χωροταξικό σχεδιασμό μας βάζει κάποια ερωτήματα γι’ αυτές τις τρίτες χώρες, γιατί εκεί πρέπει να υπάρχει και μία προστασία, μία ακεραιότητα στα κυριαρχικά δικαιώματα.
Στη χωροθέτηση των ΑΠΕ, στις ανανεώσιμες πηγές ενέργειας στον θαλάσσιο χώρο όπου θέλει προσοχή, γιατί, στο όνομα της λεγόμενης πράσινης ανάπτυξης, σ’ αυτή τη μετάβαση ενόψει της κλιματικής αλλαγής και ούτω καθεξής, υπάρχει το θέμα να χάσουμε την αρχιτεκτονική τοπίου, να περιοριστεί ο θαλάσσιος όρος εκμετάλλευσης της αλιείας, και
όλα αυτά εγείρουν ερωτήματα για το πώς, σ’ αυτή την πρεμούρα με τις ανανεώσιμες πηγές ενέργειας και σε στεριά και σε θάλασσα, να έχουμε, αντί για οφέλη, κάποιες άλλες οδυνηρές επιπτώσεις σε ό,τι αφορά το γεωγραφικό μας χώρο, με απώτερο σκοπό κάποια οικονομικά συμφέροντα, γιατί, ναι μεν, καλά ακούγεται ότι θα έχουμε τις ΑΠΕ, αλλά πρέπει να υπάρχει μια ευταξία επί του ζητήματος και μια εύρυθμη λειτουργία, σε ένα αυστηρό νομικό πλαίσιο με κανόνες. 

Οι θέσεις των πολιτών πρέπει να λαμβάνονται πραγματικά υπόψιν. Δεν πρέπει ο πολίτης να μην έχει άποψη. Θα πρέπει να επεκταθεί το διάστημα των δύο μηνών, όπως έχουμε εντοπίσει, σε ένα αυστηρό πλαίσιο, που δεν είναι απλά δεδομένες πληροφορίες, είναι κάποιες πληροφορίες υψίστης σημασίας. 

Ο έλεγχος των Βρυξελλών, στην ενίσχυση ενός ευρωπαϊκού κανονιστικού πλαισίου μηχανισμών, ακούγεται καλά, αλλά εκεί πρέπει να προτάξουμε, πάνω απ’ όλα, τα εθνικά μας συμφέροντα, διότι υπάρχουν ιδιαιτερότητες περιοχών, σε νευραλγικές θέσεις γεωγραφικής ύψιστης σημασίας, που θα πρέπει να τις προστατεύσουμε πέραν αυτού του ευρωπαϊκού μηχανισμού.  Ναι μεν πρέπει να υπάρχει το νομικό πλαίσιο, η νομιμότητα, από την άλλη, όμως, δεν πρέπει να μη λαμβάνονται υπόψιν οι ιδιαιτερότητες, σε  ό,τι αφορά τα εθνικά μας συμφέροντα. 

Σε ό,τι αφορά τον μικρό ιδιοκτήτη, όπως στο άρθρο 22, εγείρονται ερωτηματικά και δημιουργείται ένα ειδικό πλαίσιο εξαιρέσεων, όπου με ένα Προεδρικό Διάταγμα, όπως στο άρθρο 23, λειτουργεί ταυτόχρονα και ως πράξη εφαρμογής. 

Χερσαίες και θαλάσσιες εκτάσεις, επιχειρηματικά σχέδια, ακόμη και πειραματικού χαρακτήρα, το τονίζουμε αυτό, πρωτοβουλίες, στεγαστικά προγράμματα, όπως στο 25. Έχουμε, όμως, εξαιρέσεις, ειδικά καθεστώτα, αλλά και διαδικασίες «fast track». 

Ειδικό πολεοδομικό χωροταξικό σχέδιο. Να εξεταστεί το συγκεκριμένο άρθρο, τονίζουμε εμείς, κυρία Πρόεδρε, που είναι το άρθρο 27. Αυτό πρέπει να εξεταστεί ιδιαίτερα.

Επεκτείνεται η δυνατότητα κεντρικών παρεμβάσεων, αναγκαστικές διαμορφώσεις περιοχών. Ιδιωτικά συμφέροντα στη χωροταξία. Εγείρονται ερωτηματικά στο άρθρο 31 και στο άρθρο 34 με ανάδοχο ιδιώτη, ο οποίος θα αμείβεται και με εκτάσεις, δεν είναι, δηλαδή, μόνο μία οικονομική αμοιβή εδώ, αλλά έχει τη δυνατότητα να έχει αμοιβή και να παίρνει εκτάσεις.

Στο άρθρο 38, οι εξουσίες στον πολεοδομικό σχεδιασμό, στα κτίσματα που πρέπει να κατεδαφιστούν στο πλαίσιο της νέας πολεοδομικής μελέτης θέλει ιδιαίτερη προσοχή, όπως και στην Επιτροπή Αξιολόγησης και Εκτίμησης Γης που αναφέρεται στο άρθρο 39.
Στο άρθρο 42, σε ότι αφορά τον αστικό αναδασμό, μια διαδικασία ανακατανομής εισφορών του νέου σχεδιασμού θέλει μια προσοχή, διότι, εκεί μιλάμε για οικογένειες, μιλάμε για ψυχές, μιλάμε για περιουσίες πολιτών, μιλάμε για τον βίο, για κόπους μιας ζωής.
Στους συνεταιρισμούς, επίσης, 46 και 47, εμείς πάντα μιλάμε «η ισχύς εν τη ενώσει» για τους συνεταιρισμούς. Αλλά το θέμα είναι με ποιους όρους θα μπορούν να εξεταστούν οι όροι πραγματικά για όλους αυτούς που τους βάζει τώρα ο Κώδικας να συμμετέχουν σε αυτούς τους οικοδομικούς συνεταιρισμούς. Θα έχουμε μετά, όμως, και επιβαρύνσεις και υποχρεώσεις πολλές, ως μέλη των συνεταιρισμών, που, όταν θα διαλύονται, να μη μετακυλίονται ευθύνες στους απλούς πολίτες, που ήταν απλά μέλη των συνεταιρισμών αναγκαστικά.
Στα 47 έως 50, το βάρος πέφτει στους ίδιους τους πολίτες. Εκεί υπάρχει μια ανησυχία σε ηλικιωμένους ανθρώπους, αν θα μπορούν να ανταποκριθούν σε όλη αυτή τη γραφειοκρατία πλέον, που προτάσσει ο νέος Κώδικας. Υπάρχουν αποκλειστικές ρυθμίσεις εντός έξι μηνών, φόβος για να προλάβουν τις προθεσμίες, άγχος σε ανθρώπους μεγάλης ηλικίας, ανασφάλεια στους πολίτες. Από τα άρθρα 50 μέχρι 60, όπως έχουμε εντοπίσει, συνεισφορά σε χρήμα, αλλά και χαρακτηρισμό σε κοινόχρηστους χώρους, θα έχουμε νέους περιορισμούς, παρεμβάσεις σε χωροταξικό σχεδιασμό. 

Θα έχουμε περιορισμούς μέχρι και 3 χρόνια, όπως και ένα αυστηρό πλαίσιο από το 64 άρθρο και μετά, και σε εκτός σχεδίου. Επιβολή πρόσθετων περιορισμών. Παρέμβαση στον τρόπο αξιοποίησης της ιδιωτικής περιουσίας. Από το 65 μέχρι το 72, οι μικροί οικισμοί και τα χωριά πρέπει να δείξουμε μια ιδιαίτερη βαρύτητα. Είμαστε από τον ίδιο νομό, κυρία Πρόεδρε, και βλέπουμε τι γίνεται με εγκαταλελειμμένα πλέον χωριά, χωριά που πραγματικά ερημώνουν. Εκεί δεν πρέπει να έχουμε καθυστερήσεις στην τελική απόφαση από το κεντρικό επίπεδο, από μία απόφαση Υπουργού, ένα Προεδρικό Διάταγμα. Θα υπάρχει θέμα συνεισφοράς σε γη, αλλά εγείρονται ερωτηματικά το τι θα παίρνουν ανταποδοτικά οι πολίτες, όταν θα υπάρχει η λεγόμενη συνεισφορά σε γη, και ποιες θα είναι οι οικονομικές επιβαρύνσεις. 

Από το 72 στο 80, βλέπουμε ορισμένες περιπτώσεις ενεργούς πολεοδομίας και μία εισφορά που μπορεί να φτάσει μέχρι και το 40%. Μπορεί να ακούγεται καλός ο Κώδικας για παλιά νομοθετήματα, γι’ αυτή την πανσπερμία νομοθετημάτων που υπήρχε εδώ και έναν αιώνα, και από αυτά τα 477 άρθρα. Αλλά αυτή τη στιγμή, επί της ουσίας, ο Νέος Οικοδομικός Κανονισμός δεν αλλάζει. Είναι απλά ότι έλεγε ο παλιός Γενικός Οικοδομικός Κανονισμός του 1985. Είπαμε τι μπορούσε να αλλάξει και τι δεν άλλαξε. Γι’ αυτό και κρατούμε επιφυλάξεις για έναν νέο Κώδικα και οι φόβοι εγείρονται, οι ανησυχίες και τα ερωτηματικά, ότι αντί να απλοποιήσει κάποια γραφειοκρατικά γρανάζια, αλλά και κάποιες παγίδες, που ενδεχομένως να ανησυχήσουν και να διασπείρουν ένα φόβο και ανησυχία στους πολίτες, να μην επιβαρυνθεί αυτό σε κοινωνική διάσταση, αλλά θα έπρεπε να είναι πιο απλοποιημένος και να κάνει πιο ριζικές αλλαγές. 

Για παράδειγμα, στο θέμα των οικοδομήσιμων εκτάσεων, όπως και στα εκτός σχεδίου πόλης για τα γήπεδα, αλλά τα 4 στρέμματα ισχύουν, όπως και η πρόσοψη σε μία οδό αναγνωρισμένη πολεοδομικά, δηλαδή, να έχει αυτό που λέμε «φάτσα» μπροστά στα 25 μέτρα σε μία οδό, η οποία θα αναδεικνύεται πολεοδομικά. Αυτά όλα να ισχύουν σε ότι αφορά την έκταση των τεσσάρων στρεμμάτων, που αυτή τη στιγμή ισχύει, για να είναι κάποια οικοδομήσιμα οικόπεδα στα εκτός σχεδίου πόλης. 

Στην ουσία, λοιπόν, γίνεται μια συγκέντρωση πολλών νομοθετημάτων. Από την άλλη, όμως, δεν επιλύει καίρια ζητήματα, τα οποία λιμνάζουν απέναντι στους πολίτες, που δεν μπορούν να ζουν κάτω από μια αβεβαιότητα σε ότι αφορά το πλαίσιο γύρω από το νέο χωροταξικό σχεδιασμό, αλλά και τις άδειες οικοδομής. 

Αυτά, με επιφύλαξη για την Ολομέλεια την Πέμπτη, σε ότι αφορά τον νέο Χωροταξικό και Πολεοδομικό Κώδικα. 
Σας ευχαριστώ.

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ.: Παρόντες ήταν οι Βουλευτές κ.κ.: Αλεξοπούλου Χριστίνα, Αντωνίου Μαρία, Αραμπατζή Φωτεινή, Βλάχος Γεώργιος, Γιόγιακας Βασίλειος, Ζεμπίλης Αθανάσιος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κέλλας Χρήστος, Κεφαλογιάννης Ιωάννης, Κόνσολας Εμμανουήλ (Μάνος), Κρητικός Νεοκλής, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Στολτίδης Λεωνίδας, Τσοκάνης Χρήστος, Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Τον λόγο έχει ο Ειδικός Αγορητής της ΚΟ. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ», κ. Δελβερούδης.
ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της ΚΟ. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»): Ευχαριστώ πολύ, κυρία Πρόεδρε.

 Ξεκινώντας απευθύνουμε και εμείς τα θερμά συλλυπητήριά μας στην οικογένεια του εκλιπόντος Υφυπουργού Περιβάλλοντος κ. Νικολάου Ταγαρά, καλό παράδεισο να έχει.

 Το συγκεκριμένο τώρα υπό συζήτηση σχέδιο νόμου αφορά στην κωδικοποίηση διατάξεων του Χωροταξικού και Πολεοδομικού Δικαίου και αντιλαμβανόμαστε ότι η πολυνομοθεσία και οι διάσπαρτες διατάξεις δεν βοηθάνε στην αναζήτηση και ορθή εφαρμογή των διατάξεων, ωστόσο αυτή η διαδικασία είναι ιδιαιτέρως απαιτητική και δεν επιτρέπονται λάθη.

 Αντιλαμβανόμαστε, επίσης, ότι το έργο των Νομοπαρασκευαστικών Επιτροπών είναι σημαντικό, ιδίως όταν αποτελούνται αυτές από καθηγητές πανεπιστημίων, ειδικούς επιστήμονες, αλλά και δικαστικούς λειτουργούς και μάλιστα, η συγκεκριμένη Επιτροπή αποτελείται, όπως αναφέρεται και στην αιτιολογική ανάλυση, από 25 μέλη για τα οποία θα θέλαμε, ενημερωτικά τουλάχιστον, να γνωρίζουμε τις ειδικότητές τους, αλλά και πόσο χρονικό διάστημα διήρκησαν οι εργασίες της Επιτροπής αυτής. Αυτό το λέει και το άρθρο 111 του Κανονισμού της Βουλής, σύμφωνα με το οποίο θα πρέπει νομοσχέδια, όπως αυτό, να περιέχουν απαραιτήτως διατάξεις σχετικές με τη σύσταση, τη σύνθεση, τη συγκρότηση, καθώς και κάθε άλλο θέμα που αφορά το έργο και τη λειτουργία των ειδικών αυτών Επιτροπών και παρόλα αυτά δεν έχουν συμπεριληφθεί στο νομοσχέδιο τέτοιες διατάξεις. 
 Ζητάμε, λοιπόν, να μας γνωστοποιηθούν οι σχετικές πληροφορίες, για το καλώς έχειν της νομοθέτησης μιας και θέλετε να λέτε ότι το υπηρετείται αυτό στην Κυβέρνηση. Το δεύτερο που θα ήθελα να επισημάνω -και είναι κάτι που σας το έχουν επισημάνει πολλές φορές και άλλοι συνάδελφοι εδώ- είναι η εμμονή να ανεβάζετε τα νομοσχέδια και τις αιτιολογικές αναλύσεις και Εκθέσεις σε μορφή εικόνας, φωτογραφίας, δηλαδή, με αποτέλεσμα -αυτό, αν μπορεί να μεταφερθεί, κυρία Πρόεδρε, στους αρμοδίους -να μην μπορούμε να επεξεργαστούμε τα κείμενα, αλλά να πρέπει και εμείς να αναζητούμε εργαλεία  για να τα μετατρέψουμε σε μορφή επεξεργάσιμη, όπως καταλαβαίνετε, ιδίως όταν πρόκειται για τέτοια ογκώδη νομοσχέδια, όπως είναι και το συγκεκριμένο. 

Όσον αφορά, τώρα, τις διατάξεις που ενσωματώνονται σε αυτόν τον Κώδικα, ναι μεν λέτε στην Αιτιολογική Έκθεση ότι δεν εισάγονται στον Κώδικα ρυθμίσεις που δεν αποτελούν, ήδη, τμήμα του υφιστάμενου νομοθετικού πλαισίου, διότι, όπως πολύ σωστά λέτε, η Επιτροπή δεν είχε αρμοδιότητα εισαγωγής νέων διατάξεων ή τροποποίησης του υφιστάμενου πλαισίου, όμως παρατηρούμε ότι γίνονται διάφορες παρεμβάσεις, τις οποίες τις αναφέρετε στην Έκθεση πολύ γενικά και αόριστα, υπό τον μανδύα της ενοποίησης και της αναδιάρθρωσης διατάξεων και νομοθετημάτων, και κάθε άλλης μεταβολής απαραίτητης για την ενότητα και τη σαφήνεια των ρυθμίσεων. Για παράδειγμα, η Επιτροπή προέβη, μεταξύ άλλων, στην απάλειψη κάποιων διατάξεων που είχαν, ήδη, καταργηθεί και στην αφαίρεση μεταβατικών διατάξεων, των οποίων είχε λήξει η ισχύς τους. Αυτά μπορούμε να τα καταλάβουμε, όχι όμως όταν λέτε για διατάξεις που έχουν καταργηθεί -λέει- ακόμα και σιωπηρώς. Δηλαδή, τι θα πει «σιωπηρώς», έχουν καταργηθεί κάποιες διατάξεις;

 Επίσης, προχώρησαν και στην κατάργηση -πάλι επαναλαμβάνω- διατάξεων που είχαν καταστεί ήδη ανεφάρμοστες για διάφορους λόγους παραδείγματος χάριν για τεχνικούς λόγους. 

Αυτό τι σημαίνει;

Με ποια κριτήρια, δηλαδή, καταργήθηκαν;

Επίσης, λέτε ότι έγιναν ενέργειες για την εισαγωγή διατάξεων για την απλούστευση ή για την άρση ερμηνευτικών αμφιβολιών, δηλαδή, για τη διευκόλυνση της εφαρμογής της ισχύουσας μη άρτιας διατυπωμένης νομοθεσίας βάσει και της τυχόν υφιστάμενης νομολογίας ή για την εναρμόνισή τους προς παρεμφερείς ρυθμίσεις ή πάλι για την άρση αντιφάσεων ή την προσαρμογή των διατάξεων. 

Δεν διαφωνούμε σε όλα αυτά επί της αρχής, όμως σε ποιες διατάξεις έγιναν αυτές οι αλλαγές;

 Πρέπει να μας πείτε ποια συγκεκριμένα άρθρα αναδιαμορφώθηκαν και αναδιατυπώθηκαν.

 Ιδίως, λόγω του τεράστιου όγκου του Κώδικα, καταλαβαίνω ότι, στα πλαίσια της καλής νομοθέτησης, θα έπρεπε να υπάρχει μία παραπομπή, τουλάχιστον, στην οποία να αναφέρονται συνολικά όλες οι διατάξεις στις οποίες επήλθαν αυτές οι αλλαγές.
Ομοίως, λέτε ότι αποφασίστηκε να περιληφθεί νέα εξουσιοδοτική διάταξη στο κεφάλαιο των χρήσεων γης, στο άρθρο 304 του 
Κώδικα. Προφανώς, πρόκειται για την πρόβλεψη έκδοσης Προεδρικού Διατάγματος (ΠΔ), με το οποίο θα συμπληρώνονται ή θα τροποποιούνται, λέτε, οι ειδικές ή γενικές κατηγορίες χρήσεως γης. Εδώ, προφανώς, μιλάμε για νέα νομοθετική διάταξη, η οποία και δεν θα έπρεπε να έχει συμπεριληφθεί στον συγκεκριμένο παρόντα Κώδικα.

Συζητάμε, λοιπόν, σήμερα για την «Κύρωση του Κώδικα Χωροταξίας – Πολεοδομίας», ενός εγχειρήματος που η Κυβέρνηση παρουσιάζει φυσικά, ως μια μεγάλη θεσμική μεταρρύθμιση, ως το τέλος της πολυνομίας και της αβεβαιότητας που για δεκαετίες ταλαιπωρούν πολίτες, μηχανικούς, επενδυτές, την αυτοδιοίκηση και φυσικά και τη Δημόσια Διοίκηση. Βέβαια, είναι άλλο πράγμα η ανάγκη κωδικοποίησης και άλλο η άκριτη κύρωση ενός κώδικα που επιχειρεί να παρουσιάσει ως ουδέτερη τεχνική διαδικασία, μια πολιτική επιλογή στην πραγματικότητα.
Επί της ουσίας τώρα. Η χωροταξία και η πολεοδομία δεν είναι απλώς διοικητικά εργαλεία. Αποτελούν τον τρόπο, όπως ξέρουμε όλοι, με τον οποίο οργανώνεται ο δημόσιος χώρος, προστατεύεται το περιβάλλον, διαμορφώνεται η ανάπτυξη, κατοχυρώνεται το δικαίωμα στην κατοικία και εξασφαλίζεται η ισορροπία στις σχέσεις ανάμεσα στην οικονομική και κοινωνική δραστηριότητα των πολιτών και φυσικά, στο δημόσιο συμφέρον. Ακριβώς γι’ αυτό, δεν μπορούμε να αντιμετωπίζουμε έναν Κώδικα Χωροταξίας – Πολεοδομίας, ως μια απλή τεχνική αναπαραγωγή υφιστάμενων διατάξεων. 

Τα πραγματικά ερωτήματα είναι τα εξής. Μπορεί να λυθεί το πρόβλημα της άναρχης δόμησης μόνο με κωδικοποίηση;

Μπορεί να αντιμετωπιστεί η πολεοδομική αυθαιρεσία μόνο με αναδιάταξη άρθρων;
Μπορεί να αποκτήσει η χώρα ολοκληρωμένο χωροταξικό σχεδιασμό, όταν εξακολουθούν να υπάρχουν σοβαρές καθυστερήσεις στα τοπικά και ειδικά πολιτικά σχέδια, όταν μεγάλες περιοχές παραμένουν, χωρίς σαφείς χρήσεις γης και όταν η δημόσια διοίκηση εξακολουθεί να λειτουργεί με τεράστιες ελλείψεις προσωπικού;
Η απάντηση φαντάζομαι ότι είναι προφανής. Ότι, δεν μπορεί να γίνει. Δεν έχετε ούτε σε αυτή την περίπτωση σχέδιο, επιχειρείτε να εμφανίσετε αυτή την κωδικοποίηση ως μια μεταρρύθμιση, όμως, η κωδικοποίηση από μόνη της φυσικά και δεν συνιστά μεταρρύθμιση. Η πραγματική μεταρρύθμιση προϋποθέτει πολιτική επιλογή, θεσμικές εγγυήσεις, κοινωνική λογοδοσία και αποτελεσματική εφαρμογή. Δυστυχώς, νομίζουμε ότι τίποτα από αυτά δεν φέρνει αυτή η Κύρωση του Κώδικα. 

Επιπλέον, υπάρχει ένα ακόμα σοβαρό ζήτημα. Ο υπό Κύρωση Κώδικας, ενσωματώνει ένα πλήθος νομοθετικών παρεμβάσεων προηγούμενων ετών, που έχουν αποτελέσει αντικείμενο έντονης κοινωνικής και επιστημονικής κριτικής. Με την Κύρωση του Κώδικα, οι επιλογές αυτές αποκτούν μια επίφαση οριστικότητας  και κανονικότητας, χωρίς να εξετάζονται οι συνέπειές τους για το περιβάλλον, το χωρικό  σχεδιασμό και τις τοπικές κοινωνίες. Δηλαδή, νομιμοποιείται, με άλλα λόγια, αυτό το «μπάχαλο» που δημιούργησαν οι κυβερνήσεις σας, χωρίς αλλαγές και χωρίς μεταρρυθμίσεις.

Δεν μπορούμε να παραβλέψουμε ότι, τα τελευταία χρόνια, η χώρα γνώρισε επανειλημμένες παρεμβάσεις που ευνόησαν την αποσπασματική ανάπτυξη, τη λογική των εξαιρέσεων και τη διαρκή διεύρυνση ειδικών καθεστώτων δόμησης.
Δεν μπορούμε, επίσης, να αγνοήσουμε τις συγκρούσεις που έχουν ανακύψει σε νησιωτικές περιοχές, σε παράκτιες ζώνες, σε περιοχές ιδιαίτερου φυσικού κάλλους, εκεί όπου οι τοπικές κοινωνίες αισθάνονται ότι οι αποφάσεις λαμβάνονται ερήμην τους. Και φυσικά, δεν μπορούμε να κάνουμε ότι δεν βλέπουμε την αυξανόμενη πίεση που δέχονται ο δημόσιος χώρος, οι φυσικοί πόροι και οι υποδομές, εξαιτίας ενός μοντέλου ανάπτυξης που συχνά δίνει προτεραιότητα στη γρήγορη εκμετάλλευση, έναντι της μακροπρόθεσμης βιωσιμότητας.
Η χωροταξία δεν μπορεί να λειτουργεί ως μηχανισμός νομιμοποίησης τετελεσμένων, ούτε η πολεοδομία μπορεί να μετατρέπεται σε εργαλείο εξυπηρέτησης συμφερόντων. Χρειάζεται ένα σύστημα που να εγγυάται, όπως είπα και προηγουμένως, διαφάνεια, συμμετοχή των τοπικών κοινωνιών, ισχυρό περιβαλλοντικό έλεγχο και σαφείς κανόνες για όλους. Παράλληλα, παραμένει αναπάντητο το ζήτημα της εφαρμογής και μάλιστα, της σωστής εφαρμογής. Ποια είναι η αξία ενός Κώδικα, όσο άρτια κι αν είναι η δομή του, όταν οι πολεοδομικές μας υπηρεσίες είναι υποστελεχωμένες, όταν οι δήμοι αδυνατούν να ανταποκριθούν στις αρμοδιότητές τους, όταν οι έλεγχοι είναι ανεπαρκείς και όταν οι πολίτες εξακολουθούν να βρίσκονται αντιμέτωποι με χρονοβόρες και πολύπλοκες διαδικασίες. Η καθημερινή εμπειρία των πολιτών δείχνει ότι το πρόβλημα της χώρας δεν είναι μόνο η πολυνομία, είναι η αδυναμία, κυρίως, εφαρμογής των νόμων, η έλλειψη διοικητικής ικανότητας, η απουσία σταθερού σχεδιασμού, η συνεχής παραγωγή φωτογραφικών εξαιρέσεων, που τελικά ακυρώνουν τον ίδιο τον κανόνα. 
Κυρίες και κύριοι συνάδελφοι, η Ελλάδα χρειάζεται πράγματι ένα σύγχρονο Χωροταξικό και Πολεοδομικό Κώδικα. Χρειάζεται, όμως, έναν Κώδικα που να αποτελεί προϊόν ευρείας συναίνεσης, ουσιαστικής διαβούλευσης και σαφούς αναπτυξιακού οράματος. Έναν Κώδικα που να ενισχύει την ασφάλεια δικαίου, χωρίς να υποβαθμίζει, φυσικά, την περιβαλλοντική προστασία, που να υπηρετεί τη βιώσιμη ανάπτυξη και όχι τη λογική των εξαιρέσεων, που να ενδυναμώνει την Αυτοδιοίκηση και όχι να συγκεντρώνει κρίσιμες αποφάσεις στο κέντρο, που να προστατεύει, τέλος, το δημόσιο συμφέρον και όχι να το υποκαθιστά με αποσπασματικές διευθετήσεις.
Κλείνοντας, ναι μεν συμφωνούμε να μην υπάρχουν διάσπαρτες διατάξεις δεξιά και αριστερά σε πληθώρα νομοθετημάτων, για όλους τους λόγους, όμως, που προανέφερα και μέσα σε αυτή τη σύντομη τοποθέτησή μου, δεν μπορούμε να συναινέσουμε στη συγκεκριμένη κωδικοποίηση. 

Σας ευχαριστώ πολύ. 

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Τον λόγο έχει η κυρία Κεφαλά. 

ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. ΠΛΕΥΣΗΣ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ): Ευχαριστώ, κυρία Πρόεδρε. Να εκφράσουμε και εμείς τα θερμά μας συλλυπητήρια για τον κ. Νίκο Ταγαρά, έναν άνθρωπο που χαίρει της συνολικής εκτίμησης του πολιτικού κόσμου. Πραγματικά, μας λείπουν τέτοια παραδείγματα ανθρώπων που δούλεψαν ακόμα μέχρι και την τελευταία τους στιγμή και ξέρουμε ότι έχει αφήσει ένα μεγάλο έργο, έχει δουλέψει για το Κτηματολόγιο, έχει δουλέψει για τα Τοπικά Πολεοδομικά Σχέδια πολύ έντονα και αυτό που προσέφερε, που είναι πολύ σημαντικό, είναι η τεχνοκρατική προσέγγισή του στην προσπάθειά του να λύσει γραφειοκρατικές παθογένειες που μας ταλαιπωρούν χρόνια. Με αυτόν, λοιπόν, τον σεβασμό στον άνθρωπο που έχει προσπαθήσει να φέρει αποτελέσματα, θα κάνουμε, παρ’ όλα αυτά, την πολιτική μας προσέγγιση στο συγκεκριμένο νομοσχέδιο.
Να πούμε ότι μας λυπεί η πολύ σύντομη διαβούλευση και η μοναδική Επιτροπή που έχουμε, και στη συνέχεια θα προχωρήσουμε στην Ολομέλεια της Βουλής για την Κύρωση, γιατί νομίζουμε ότι είναι ένα πάρα πολύ σημαντικό νομοσχέδιο, που θα έπρεπε να διαβουλευτούμε περισσότερο και να καταφέρουμε να βρούμε λύσεις σε προβλήματα που θα μας ταλαιπωρήσουν έντονα στο μέλλον.
Προς Κύρωση, λοιπόν, ένα θηριώδες νομοσχέδιο 377 άρθρων και που μας είπατε με αφοπλιστική ειλικρίνεια: «Mην ανησυχείτε, δεν φέρνουμε καινούργιους νόμους, απλώς οργανώνουμε τους υφιστάμενους.» Και κάπου εδώ δεν μπορώ παρά να διακρίνω μια παγίδα, στην οποία, ουσιαστικά, πέφτετε και εσείς μόνοι σας. Γιατί, αν πρόκειται για μια απλή γραφειοκρατική τακτοποίηση εγγράφων, τότε για ποιο λόγο ακριβώς διαφημίζετε επί μήνες, απ’ ότι έχουμε δει, την ιστορική τομή της πενταετίας; Γιατί παρουσιάστηκε με τρομερό ενθουσιασμό από το Υπουργικό Συμβούλιο ως η μεγάλη μεταρρύθμιση που θα αλλάξει τη χώρα, εφόσον, όπως μας το παρουσιάζετε εδώ, είναι μια απλή γραμματειακή κωδικοποίηση. Όχι; 

ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): 102 χρόνια. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Ναι, προσπαθείτε να λύσετε προβλήματα, τα οποία μετράνε 102 χρόνια αλλά, εφόσον δεν φέρνουμε τίποτα καινούργιο, σε μια εποχή, μάλιστα, που έχει θέσει καινούργια θέματα, όπως η κλιματική κρίση ας πούμε, ή, το περιβάλλον, που είναι πολύ σημαντικό. Άρα, θα πρέπει να το δούμε και με μια καινούργια ματιά, κ. Υπουργέ.

Αν είναι μεταρρύθμιση, λοιπόν, παραδέχεστε ότι αλλάζετε πολιτικές επιλογές. Σωστά; Λογικά, έτσι θα έπρεπε να είναι. Αν, όμως, δεν αλλάζει τίποτα αυτό το νομοσχέδιο, τότε παραδεχόμαστε κάτι πολύ πιο σοβαρό. Ουσιαστικά, ότι κωδικοποιείτε και μονιμοποιείτε. Σφραγίζετε, δηλαδή, με την υπογραφή σας τις πιο βαθιές παθογένειες του Ελληνικού Κράτους. Γιατί αυτό έχουμε να αντιμετωπίσουμε σε αυτό το νομοσχέδιο.
Δεν έχουμε, λοιπόν, μπροστά μας μια ουδέτερη κωδικοποίηση, όπως και εσείς το αρνηθήκατε πριν από λίγο. Έχουμε, λοιπόν, την πολιτική Κύρωση ενός μοντέλου, το οποίο έχει θεωρηθεί αποτυχημένο και από εσάς. Ένα μοντέλο χωρικής ανάπτυξης, με πολύ μεγάλα προβλήματα, που διατήρησε την εκτός σχεδίου δόμηση, που ανέχθηκε και νομιμοποίησε τα αυθαίρετα, ουσιαστικά, και που παρήγαγε ένα θεσμικό χάος και μια ανασφάλεια δικαίου και άφησε το περιβάλλον απροστάτευτο, λοιπόν, μπροστά στην ορμή της οικοδομικής πίεσης που υπάρχει τα τελευταία χρόνια. 

Με την Κύρωση, λοιπόν, αυτού του Κώδικα, δεν κωδικοποιείτε απλώς το Δίκαιο, κυρώνετε τις δικές σας και άλλων κυβερνήσεων, προηγούμενες πολιτικές αποτυχίες.

Κυρώνουν, δηλαδή, επιλογές που έχουν ήδη κριθεί προβληματικές και πολλές φορές αντισυνταγματικές από το Συμβούλιο της Επικρατείας, που έχουν ξεσηκώσει την Τοπική Αυτοδιοίκηση και που καταδικάζονται σύσσωμα από την περιβαλλοντική επιστήμη. 

Τα έχετε χωρίσει σε άξονες. Έχουν τον «Άξονα 1», που είναι το νομικό και θεσμικό πρόβλημα που είναι οι ΝΟΚ και τα «μπόνους» σε σύγκρουση με το Συμβούλιο της Επικρατείας, όπως είπαμε πριν. Ενσωματώνετε, δηλαδή, εδώ τον Νέο Οικοδομικό Κανονισμό, τα περίφημα «μπόνους δόμησης» και τα δήθεν «κίνητρα περιβαλλοντικής αναβάθμισης» των άρθρων 203 έως και το 206. Μιλάμε, δηλαδή, για πράσινα κτίρια και βιώσιμες πόλεις.
Η πραγματικότητα ποια είναι; Η πραγματικότητα είναι περισσότερος όγκος, μεγαλύτερο ύψος, περισσότερο τσιμέντο κι όλα αυτά με ένα πράσινο περιτύλιγμα.
Αυτά τα κίνητρα μετατράπηκαν σε εργαλείο άναρχης υπερδόμησης οδηγώντας, σε μία πρωτοφανή υποβάθμιση της γειτονιάς και φυσικά με ένα σαφή αναπτυξιακό μοντέλο, που ένα δείγμα του έχουμε και στον περίφημο Ουρανοξύστη του Ελληνικού.
Και αυτό, λοιπόν, δεν το λέμε μόνο εμείς, το είπε και με τον πιο εκκωφαντικό τρόπο το Συμβούλιο της Επικρατείας, με το οποίο μας είπατε ότι διαβουλευτήκατε. 

Παρ’ όλα αυτά, το Συμβούλιο έκρινε αντισυνταγματική την οριζόντια εφαρμογή αυτών των «μπόνους».

 Ζούμε, λοιπόν, το εξής θέατρο του παραλόγου. Από τη μια πλευρά, το ΣτΕ ακυρώνει άδειες, οι δήμοι ξεσηκώνονται και εσείς οι ίδιοι αναγκάζεστε να τρέχετε με τροπολογίες της τελευταίας στιγμής, για να μαζέψουμε αυτά που δεν μαζεύονται. Και, από την άλλη πλευρά, έρχεστε σήμερα και ζητάτε να κυρώσουμε σε Κώδικα διατάξεις που μέχρι χθες αλλάζατε, επειδή είχαν κριθεί παράνομες. 
Που είναι η ασφάλεια δικαίου, δηλαδή, σε όλα αυτά; Γιατί αυτό δεν είναι θεσμοθέτηση κανόνων, που θα ήταν ευχής έργο για όλους μας. Είναι η θεσμοποίηση της σύγχυσης, γιατί ο Κώδικας, αντί να ξεκαθαρίσει το τοπίο, έρχεται να παγιώσει τη σύγκρουση με τη νομολογία, αφήνοντας εκτεθειμένους τους πολίτες, τους μηχανικούς και τους δήμους, σε έναν ατέρμονο «δικαστικό Γολγοθά».
Ας πάμε στο δεύτερο μεγάλο εγχείρημα του νομοθετήματος, τα άρθρα 249 έως 274, για την εκτός σχεδίου δόμηση. Αυτό που πραγματικά θα θέλαμε όλοι ήταν μια σύγχρονη, ευρωπαϊκή, βιώσιμη χωροταξία. Η πρώτη κίνηση, όμως, θα ήταν να βάλετε ένα οριστικό τέλος σε αυτό το ελληνικό παράδοξο, που είναι ένα μοντέλο διάχυτης δόμησης που κατακερματίζει το φυσικό τοπίο, που καταστρέφει το περιβάλλον, σε πολλές περιπτώσεις, που επιβαρύνει δυσανάλογα τις δημόσιες υποδομές και που αφήνει εντελώς «γυμνούς» τη χώρα και τους πολίτες απέναντι στην κλιματική κρίση. Αυτό είναι που λέγαμε πριν.

Αντίθετα, λοιπόν, τι κάνει ο Κώδικας; Δεν αλλάζει κάτι. Αναπαράγει αυτούσιες τις ρυθμίσεις που επιτρέπουν το χτίσιμο κατά τύχη κάτω από αμφισβητήσιμες προϋποθέσεις, χωρίς καμία ουσιαστική μελέτη για την οικολογική φέρουσα ικανότητα του χώρου. Το Συμβούλιο της Επικρατείας, μετά από μια σειρά ιστορικών αποφάσεων το τελευταίο διάστημα, τις αποφάσεις 176, 992 και 1206 του 2023, ξεκάθαρα προειδοποίησε ότι η εκτός σχεδίου δόμηση πρέπει να αποτελεί την απόλυτη εξαίρεση και όχι τον κανόνα. Εσείς, αντί να ευθυγραμμιστείτε με το Ανώτατο Δικαστήριο της χώρας, με το άρθρο 24 του Συντάγματος, προτάσσετε την οικοδομησιμότητα ως αυτοσκοπό. 

Η συνταγματική προστασία του περιβάλλοντος υποχωρεί πλήρως στο όνομα μιας κακώς ευνομούμενης αναπτυξιακής επιτάχυνσης. Έτσι, δεν οργανώνεται η παθογένεια. Βέβαια, στον «Άξονα 3», το μεγάλο πάρτι της παγίωσης των παθογενειών δεν θα μπορούσε να λείπει το εθνικό μας «σπορ», βέβαια, που είναι η τακτοποίηση των αυθαιρέτων. Έχουμε τα άρθρα 381 έως 413 που ο Κώδικας αφαιρεί ένα τεράστιο και δυσανάλογο μέρος της δομής τους σε κατηγορίες αυθαιρέτων, εξαιρέσεις, μείωσης προστίμων, ειδικές ρυθμίσεις και παρατάσεις διατήρησης κατασκευών.
Κάθε φορά, λοιπόν, που η εκάστοτε κυβέρνηση δήλωνε, σε όλους τους τόνους ότι αυτή είναι η τελευταία ευκαιρία, με αυτόν τον νόμο, να τελειώνουμε οριστικά με την αυθαιρεσία, με πολλούς νόμους που είναι ο 40.14, ο 41.78, ο 44.95, κάθε φορά ερχόταν ο νομοθέτης να λύσει αυτό το πρόβλημα και μας διαβεβαιώνατε ότι τελειώσαμε με τα αυθαίρετα. Και σήμερα έρχεστε να εντάξετε όλα αυτά τα «παράθυρα» στον σκληρό πυρήνα ενός μόνιμου κώδικα. Και ρωτάμε, πόσες ακόμη γενιές νομιμοποιήσεων χρειάζονται για να
παραδεχτεί, τουλάχιστον, η πολιτεία ότι αυτή η στρατηγική έχει αποτύχει; Αντί για αποτροπή, επιλέγετε τη διαρκή διαχείριση και την οικονομική εξαργύρωση της περιβαλλοντικής υποβάθμισης. Το αυθαίρετο με τη δική σας υπογραφή μετατρέπεται, πλέον, σε μια μόνιμη θεσμοθετημένη κατηγορία του ελληνικού δικαίου. Και στον «Άξονα 4», όπου επιχειρείται η αποκέντρωση των Τοπικών Πολεοδομικών Σχεδίων, τα λεγόμενα ΤΠΣ, που μας λέτε ότι μεταφέρεται η ισχύς στην περιφέρεια. Και λέμε, λοιπόν, ότι δεν είναι καθόλου έτσι η ισχύουσα πραγματικότητα. Ο Κώδικας περιγράφει ένα σύστημα σκληρά και ασφυκτικά ιεραρχικό. Εθνική στρατηγική, ειδικά χωροταξικά, περιφερειακά και στο τέλος τα ΤΠΣ. 

Σε αυτό το σύστημα, ο δήμος, η τοπική αυτοδιοίκηση, που γνωρίζει τις ανάγκες της κοινωνίας, έχει δικαίωμα μόνο να γνωμοδοτεί. Δεν αποφασίζει για τίποτα. Η τελική απόλυτη εξουσία παραμένει στο «real estate» του Υπουργείου Περιβάλλοντος και, ουσιαστικά, δίνετε στην αυτοδιοίκηση την ευθύνη, χωρίς όμως καμία εξουσία. 

Πόση αυτονομία υπάρχει, όταν ένας δήμος δεν μπορεί να καθορίσει ούτε τη φυσιογνωμία του χώρου του, χωρίς την κεντρική έγκριση του Υπουργού; Κι εδώ είναι απόλυτα δικαιολογημένες και, φυσικά, οι αντιδράσεις των τοπικών κοινωνιών. Και το χειρότερο; Αυτή η υποτιθέμενη μεταρρύθμιση, που από το 2020 υποσχόσασταν ότι θα είχε ολοκληρωθεί μέχρι το 2025, βρίσκεται στον αέρα ακόμα. Εκατοντάδες σχέδια εκκρεμούν, μεγάλα τμήματα της χώρας παραμένουν σε μεταβατικό καθεστώς και τώρα θεσμοποιείτε το σύστημα, πριν καν αποδείξει ότι μπορεί να λειτουργήσει.
Την ίδια στιγμή, στα άρθρα 24 και στα ειδικά χωρικά εργαλεία, βλέπουμε την πλήρη ιδιωτικοποίηση του σχεδιασμού και δημιουργούνται «ad hoc» σχέδια, «fast track» και σε αυτές τις διαδικασίες πολεοδομίας, κομμένα και ραμμένα στα μέτρα μεγάλων επενδυτικών σχημάτων, τα οποία παρακάμπτουν τις τοπικές κοινωνίες και εισάγουν ειδικούς όρους δόμησης. 

Ρωτάμε θα ισχύουν οι ίδιοι κανόνες για τον απλό πολίτη, για τον μικρό ιδιοκτήτη, που ισχύουν για τα μεγάλα επενδυτικά συμφέροντα; 

Η απάντηση κρύβεται στις σελίδες του Κώδικα και φυσικά είναι όχι, για τους πολλούς γραφειοκρατία και απαγορεύσεις και για τους λίγους όλα καλά, ρόδινα και λευκά, λευκές επιταγές. 

Στον «Άξονα 5», να πούμε, πρώτον, ότι χαρακτηρίζεται από υπερβολική διοικητική ευχέρεια, είναι γεμάτο από εξουσιοδοτικές διατάξεις που επιτρέπουν στη Διοίκηση να ρυθμίζει κρίσιμα, ουσιώδη ζητήματα, εκ των υστέρων, με απλές υπουργικές αποφάσεις, χωρίς φυσικά κοινοβουλευτικό έλεγχο, χωρίς τη θεσμική εγγύηση του προληπτικού ελέγχου του Συμβουλίου της Επικρατείας (ΣτΕ), χωρίς δημοσιότητα. Αυτό, κ. Υπουργέ, δεν είναι χρηστή διοίκηση, είναι νομιμοποίηση του περιβαλλοντικού κατακερματισμού και της αδιαφάνειας. Η συμμετοχή του κοινού σε όλη αυτή τη διαδικασία είναι καθαρά τυπική.
Τελειώνοντας, να πούμε για τον Θαλάσσιο Χωροταξικό Σχεδιασμό, γιατί θα τα πούμε και στην Ολομέλεια, έχετε αφιερώσει ολόκληρο κεφάλαιο. Ξεχνάτε, όμως, να μας πείτε ότι η χώρα σύρθηκε εδώ και έφτασε σε διαδικασίες επί παραβάσει από την Ευρωπαϊκή Ένωση, επειδή καθυστερήσατε εγκληματικά να εφαρμόσετε την Οδηγία του 2014.
Χρειάστηκε, όπως γνωρίζουμε όλοι, η ευρωπαϊκή καταδίκη και η πίεση για να φέρετε, σήμερα, ως μεταρρύθμιση αυτό, που αποτελεί προϊόν διεθνούς εξαναγκασμού. Φυσικά, να πούμε ότι αυτό το πεδίο είναι ένα αθόρυβο πεδίο γεωπολιτικής και οικονομικής αντιπαράθεσης ανάμεσα στην Ελλάδα και την Τουρκία και, ουσιαστικά, είναι ο πυρήνας των κυριαρχικών δικαιωμάτων στο Αιγαίο και γενικά στην Ανατολική Μεσόγειο. Πραγματικά, θεωρούμε εγκληματικό το ότι άργησε τόσο πολύ να τεθεί. 

Ποια είναι, λοιπόν, η απάντηση σε όλα αυτά; 

Η ψηφιοποίηση και οι νέες Επιτροπές, όπως οι Επιτροπές προσβασιμότητας των άρθρων 467 έως 468. Δημιουργείτε, δηλαδή, συνεχώς συλλογικά όργανα. 

Αλήθεια, πόσες Επιτροπές λειτουργούν ήδη; 

Πόσες είναι στελεχωμένες; 

Πόσες έχουν προϋπολογισμό; 

Καμία μελέτη αποτελεσματικότητας δεν υπάρχει και κάνει κανένας προϋπολογισμός δεν μπορεί να μας πληροφορήσει. 

Γεννάτε νέους θεσμούς στα χαρτιά, την ίδια στιγμή, που οι υπηρεσίες δόμησης της χώρας είναι πλήρως υποστελεχωμένες, χωρίς προσωπικό, χωρίς μέσα. 

Η ψηφιοποίηση, λοιπόν, χωρίς προσωπικό και χωρίς ανεξαρτησία ελέγχων, απλώς μεταφέρει τις παλιές παθογένειες σε μια νέα «λαμπερή» ψηφιακή πλατφόρμα. 

Τα υπόλοιπα, για να μην καταχραστώ τον χρόνο, θα τα πούμε και στην Ολομέλεια.

Ευχαριστώ πάρα πολύ. 

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Σας ευχαριστούμε και εμείς. 

Κ. Υπουργέ, χρειάζεστε τον λόγο; 

ΣΤΑΥΡΟΣ ΠΑΠΑΣΤΑΥΡΟΥ (Υπουργός Περιβάλλοντος και Ενέργειας): Να ευχαριστήσω τους Βουλευτές για τα σχόλιά τους και να πω ότι θα τα πούμε την Πέμπτη στην Ολομέλεια.

ΦΩΤΕΙΝΗ ΑΡΑΜΠΑΤΖΗ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Περιβάλλοντος και Ενέργειας «Κύρωση Κώδικα Χωροταξίας -  Πολεοδομίας» και στο σημείο αυτό, προχωρούμε στην ψηφοφορία. 
Ο Εισηγητής της Πλειοψηφίας, κ. Γεώργιος Στύλιος, «Υπέρ».

Ο Εισηγητής της Μειοψηφίας, κ. Εμμανουήλ (Μανώλης) Χριστοδουλάκης, «Επιφύλαξη». 

Ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ ΠΡΟΟΔΕΥΤΙΚΗ ΣΥΜΜΑΧΙΑ», κ. Μιλτιάδης (Μίλτος) Ζαμπάρας, «Επιφύλαξη».

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Διαμάντω Μανωλάκου, «Kατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Κωνσταντίνος Μπούμπας, «Επιφύλαξη».
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»,  κ. Κομνηνός Δελβερούδης, «Επιφύλαξη».

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», Γεωργία (Τζώρτζια) Κεφαλά, «Kατά».

Συνεπώς, το σχέδιο νόμου του Υπουργείου Περιβάλλοντος και Ενέργειας «Κύρωση Κώδικα Χωροταξίας -  Πολεοδομίας», γίνεται δεκτό, κατά πλειοψηφία. 

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αντωνίου Μαρία, Αραμπατζή Φωτεινή, Βλάχος Γεώργιος, Γιόγιακας Βασίλειος, Ζεμπίλης Αθανάσιος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κέλλας Χρήστος, Κεφαλογιάννης Ιωάννης, Κόνσολας Εμμανουήλ (Μάνος), Κρητικός Νεοκλής, Λεονταρίδης Θεόφιλος, Μαρκόπουλος Δημήτριος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη - Βιλιάλη Μαρία - Ελένη (Μαριλένα), Σταϊκούρας Χρήστος, Σταμενίτης Διονύσιος, Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Πουλάς Ανδρέας, Χνάρης Εμμανουήλ, Χριστοδουλάκης Εμμανουήλ (Μανώλης), Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Κομνηνάκα Μαρία, Μανωλάκου Διαμάντω, Στολτίδης Λεωνίδας, Τσοκάνης Χρήστος, Μπούμπας Κωνσταντίνος, Χήτας Κωνσταντίνος, Δελβερούδης Κομνηνός, Τσιρώνης Σπυρίδων, Καζαμίας Αλέξανδρος, Κεφαλά Γεωργία (Τζώρτζια), Αυλωνίτης Αλέξανδρος – Χρήστος, Κόντης Ιωάννης, Πούλου Παναγιού (Γιώτα), Τζάκρη Θεοδώρα και Χαλκιάς Αθανάσιος.
Το σχέδιο νόμο θα εισαχθεί στην Ολομέλεια, την Πέμπτη, στις 10.00΄.

Λύεται η συνεδρίαση. 

Τέλος και περί ώρα 18.00΄ λύθηκε η συνεδρίαση.

Η ΠΡΟΕΔΡΟΣ ΤΗΣ ΕΠΙΤΡΟΠΗΣ

                      Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ

  ΦΩΤΕΙΝΗ ΑΡΑΜΠΑΤΖΗ
               ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ


